4 kali rayuan tidak dilayan UMNO, Tajuddin boikot kempen PRN

Bekas pemimpin UMNO, Datuk Seri Tajuddin Abdul Rahman membuat keputusan untuk tidak membantu partinya itu berkempen pada pilihan raya negeri (PRN), bulan depan.

Ia susulan rayuan sebanyak empat kali untuk menarik balik penggantungan keahliannya tidak dilayan parti.

Bekas Ahli Majlis Kerja Tertinggi UMNO itu berkata akibat tiada maklum balas sehingga kini, beliau tidak berhasrat untuk merayu lagi.

“Itulah saya cakap…bagi baliklah keris saya itu, keahlian saya itu. Penggantungan keahlian saya itu kenapa tak ada respon? Kalau nak suruh saya kempen, tapi penggantungan saya itu lepaskanlah.

“Macam mana nak buat kerja? Nak tolong (kempen) kalau saya pun diikat, kaki saya diikat, tangan saya diikat, nak buat apa?,” katanya lapor FMT.

Tajuddin berkata demikian ketika diminta mengulas kesediaannya berkempen pada PRN bulan depan, termasuk status rayuan terhadap penggantungan keahlian enam tahun.

Sebelum ini, Tajuddin menggesa Presiden UMNO, Datuk Seri Ahmad Zahid Hamidi menarik balik penggantungan keahliannya supaya beliau boleh membantu parti itu berkempen..

Dalam pada itu, Tajuddin turut mempertikaikan tindakan penggantungannya itu.

“Saya dalam UMNO 50 tahun, daripada jadi ketua pemuda pada usia 25 tahun. Mereka buat saya macam ini apa salah saya?

“Takkan tak boleh mengkritik, bagi pandangan, bagi nasihat? Ttakkan tak boleh ditegur? Nak jadi apa parti kalau tak boleh ditegur?” katanya.

Ahli Parlimen Pasar Salak itu bagaimanapun tidak kecewa dengan UMNO, sebaliknya meletakkan kesalahan itu pada pucuk pimpinan parti.

“Nampak pemimpin ini tak ada kepentingan parti, lebih kepentingan peribadi. Nak kedudukan, pangkat, tak fikirkan parti. Mereka tahu parti dalam keadaan lemah pun mereka tak kisah, mereka rasa yakin sahaja, macam sebelum PRU-15.

“Jadi kerajaan menumpang pun rasa hebat lagi, apa benda ni? Di mana maruah UMNO,” katanya yang menolak untuk menyertai parti lain buat masa ini.

Tajuddin digantung keahliannya pada September 2022 selama enam tahun dipercayai kerana lantang mengkritik kepimpinan Zahid.


Covid-19: Ramai doktor, jururawat di Singapura berhenti akibat tekanan

Kadar peletakan jawatan dalam kalangan kakitangan perkhidmatan kesihatan Singapura semakin meningkat, kata Menteri Kanan Kesihatan, Janil Puthucheary, hari ini.

Katanya kira-kira 1,500 pekerja kesihatan meletak jawatan sepanjang enam bulan pertama tahun ini, berbanding kadar tahunan 2,000 kakitangan berhenti sebelum pandemik Covid-19 melanda.

“Kakitangan kesihatan rakyat asing juga telah meletakkan jawatan dalam jumlah yang lebih besar, terutamanya apabila mereka tidak dapat pulang ke negara masing-masing untuk bertemu keluarga,” katanya.

Hampir 500 doktor dan jururawat warga asing meletak jawatan sepanjang enam bulan pertama tahun ini, berbanding 500 pekerja sepanjang 2020 dan kira-kira 600 orang pada 2019.

Kebanyakan peletakan jawatan ini memberi alasan atas sebab peribadi, berpindah atau kembali ke negara asal mereka,” katanya dalam satu kenyataan di Parlimen Singapura, hari ini.

Dr Janil menjelaskan kakitangan kesihatan sudah berusaha melawan wabak itu sejak lebih 20 bulan dengan sebahagian besar daripada mereka tidak dapat mengambil cuti sejak tahun lalu.

Lebih 90 setiap daripada mereka tidak akan dapat menyelesaikan cuti terkumpul untuk tahun ini, katanya.

“Kakitangan kesihatan kita telah melampaui tugas untuk menjaga pesakit mereka. Untuk September sahaja, jururawat terpaksa bekerja 160 hingga 175 jam sebulan.

“Saya juga menerima maklumat daripada pasukan klinikal hospital mengatakan moral dalam kalangan kakitangan kesihatan juga semakin turun,” katanya.

Dr Janil berkata kakitangan kesihatan lain pula mengatakan “rasanya apa yang bermula sebagai larian 2.4km menjadi maraton, dan ketika kami sampai ke garisan penamat, kami perlu berlari maraton kedua. Ramai yang keletihan secara fizikal, mental, emosi – sama ada mereka akan mengakuinya atau tidak.”

Dengan kakitangan kesihatan yang terus-menerus berdepan tekanan kerja, adalah “tidak menghairankan” untuk mendapati kadar peletakan jawatan meningkat tahun ini, katanya. – Agensi


Kit Siang panik selepas MUDA mahu tanding solo, gesa pertimbang semula

Veteran DAP, Tan Sri Lim Kit Siang hari ini mahu Parti Ikatan Demokratik Malaysia (MUDA) yang dipimpin Syed Saddiq Syed Abdul Rahman mempertimbangkan semula keputusan mereka untuk bertanding solo.

Kit Siang berkata MUDA perlu bekerjasama dengan kerajaan campuran yang diketuai Perdana Menteri, Datuk Seri Anwar Ibrahim itu dalam enam pilihan raya negeri (PRN) tidak lama lagi.

“MUDA dinasihatkan untuk tidak terlalu tergesa-gesa dan patut bekerjasama dengan kerajaan perpaduan Anwar dalam enam pilihan raya negeri pada bulan Ogos.

“Para pimpinan MUDA patut mempertimbangkan semula keputusan mereka untuk bertanding bersendirian dalam enam pilihan raya negeri yang akan datang,” katanya dalam satu kenyataan, hari ini.

Semalam Syed Saddiq mengumumkan partinya itu akan bertanding secara solo pada PRN enam negeri ini selepas tiada perbincangan berkait pengagihan kerusi dengan parti dalam BN-PH.

Malah katanya, keputusan dicapai secara konsensus itu juga mengambil kira prinsip kerajaan perpaduan yang semakin ketara berubah sejak kebelakangan ini.

“Secara jujurnya apa yang kami capai secara konsensus adalah bukan lagi mengenai isu kerusi PRN tapi disebabkan perubahan polisi dan membawa politik baharu dan mengubah status qou. Apa gunanya dalam beberapa kerusi tapi rakyat hilang kepercayaan dalam politik negara.

“Dulu kata tidak akan ada lantikan GLC tapi sekarang lebih dashyat lantikannya. Dulu kata nak lawan rasuah kini jauh lebih teruk. Dulu kata nak bawa reform tapi kini reform dikorbankan, banyak telah berlaku dan kami mahu PRN ini jadi kesedaran dan MUDA perlu jadi suara itu,” katanya.

Pada 10 September lalu, Setiausaha Agung DAP, Anthony Loke mengesahkan Majlis Presiden PH menerima permohonan MUDA untuk menyertai PH secara rasmi namun pada PRU-15, MUDA bekerjasama dengan PH bukan sebagai parti komponen sebaliknya hanya sebagai rakan kerjasama pilihan raya.


Umat Islam bawa pedang kayu pun tak boleh: Hadi ulas isu HIMPIT

Presiden PAS Tan Sri Abdul Hadi Awang hairan apa yang ditakuti sangat masyarakat sehinggakan pemakaian kostum tentera Islam sambil membawa replika senjata, turut menjadi polemik, seolah-olah terikut dengan Islamofobia.

Malah, beliau menyifatkan pihak yang mengecam acara perarakan dalam program Himpunan Pemuda Islam Terengganu (HIMPIT) 2023 Jumaat lalu, cuba menggambarkan Islam itu sebagai agama yang menakutkan.

“Apa yang mereka takut sangat pada Islam ini. Seolah-seolah Islamofobia dengan pelbagai tuduhan, tohmahan, fitnah yang dilakukan.

“Orang Islam bawa pedang kayu pun takut, sedangkan musuh Islam guna senjata nuklear yang memusnahkan, yang diharamkan oleh Islam tak apa.

“Umat Islam bawa pedang kayu tak boleh,” katanya berucap pada Majlis Apresiasi dan Makan Malam Pra Satu Dekad Khidmat Malaysia di Ampang, Selangor, malam tadi.

Program anjuran Dewan Pemuda PAS negeri (DPPN) Terengganu, itu sebenarnya tidak membabitkan penggunaan senjata bahaya, sebaliknya peserta hanya menggunakan replika.

Ketua DPPN Terengganu, Mohd Harun Isa, berkata pemakaian ala perang oleh pasukan yang menyertai perarakan dengan membawa senjata dan perlindungan diri sama seperti pertandingan pakaian beragam dianjurkan di seluruh negara.

Ketua Penerangan PAS Pusat, Ir Khairil Nizam Khirudin pula menegaskan himpunan HIMPIT adalah satu Manifestasi Semangat Sayang Kepada Perjuangan Para Sahabat dan cinta kepada Islam dengan pakaian yang menjelmakan watak pejuang Islam pada zaman sahabat Rasullullah SAW.

“Apakah cinta kepada Islam agama sejahtera itu sudah salah di zaman pemerintahan Malaysia Madani?,” soal Khairil yang juga Ahli Parlimen Jerantut.

Mengulas lanjut isu itu, Abdul Hadi berkata, malangnya ada pihak yang terpengaruh dengan naratif ketakutan, sedangkan kejayaan Islam bukan dengan senjata, tetapi adil, dan hikmah.

Adakah cinta kepada Islam jadi kesalahan zaman Malaysia Madani?


Hari penentu, mahukah rakyat Melaka kekal bersama PH, BN yang gila kuasa?

Tidak ada bezanya Pakatan Harapan (PH) dan Barisan Nasional (BN) yang gila berebut kuasa sehingga menjadi puncanya Pilihan Raya Negeri (PRN) Melaka terpaksa diadakan, hari ini bakal menentukan hala tuju politik di Melaka.

Blok pembangkang, PH yang diketuai Datuk Seri Anwar Ibrahim yang gila mahu menjadi Perdana Menteri (PM) sementara blok BN pula gila mahu menjadi dominan sama ada di peringkat pusat mahu pun negeri.

Hasil kegilaan Anwar bersama anak muridnya Datuk Seri Ahmad Zahid Hamidi, negara kucar-kacir angkara komplot mahu melepaskan tengkuk masing-masing.

Episod PRN Melaka adalah manifestasi yang jelas bagaimana virus gila berebut kuasa sudah melarat ke peringkat kerajaan negeri, ia bermula dengan percaturan politik Anwar dengan Zahid yang menjalinkan pakatan sulit sejak April lalu (bukti klip video tular).

Kejayaan Anwar selepas kerajaan pimpinan Tan Sri Muhyiddin Yassin dijatuhkan adalah dinaikkan taraf setara dengan menteri selepas menandatangani Memorandum Persefahaman (MOU) dengan kerajaan pimpinan Perdana Menteri daripada UMNO, Datuk Seri Ismail Sabri Yaakob.’

Untuk rekod, kerajaan pimpinan Muhyiddin jatuh selepas 15 Ahli Parlimen diketuai Zahid menarik sokongan terhadapnya sehingga hilang majoriti.

Sememangnya yang jelas mendapat manfaat paling banyak selepas kejatuhan kerajaan Perikatan Nasional (PN) adalah Anwar sendiri kerana kini sudah setara dengan menteri selepas dinaik taraf oleh kerajaan Ismail Sabri.

Turut mendapat tempias manfaat adalah kumpulan kluster mahkamah, khususnya Datuk Seri Najib Razak dan Zahid yang menerima pelbagai layanan keistimewaan walaupun diketahui umum berdepan pelbagai pertuduhan kes di mahkamah.

Semua ini berpunca dari Anwar yang gila mahu jadi PM, sanggup menjalinkan pakatan dengan Zahid, bahkan sumber Agenda Daily turut memberitahu Najib juga pada suatu ketika sebelum ini sangat rapat dengan Anwar dan sering berhubungan antara satu sama lain.

Berbalik kepada PRN Melaka, penyakit sama sebenarnya sudah berebak dan penyebar utama virus gila berebut kuasa adalah Anwar.

Tidak dapat disembunyikan lagi bahawa punca krisis di Melaka juga adalah berpunca daripada Presiden PKR itu apabila bekas Ahli Dewan Undangan Negeri (ADUN) UMNO Datuk Seri Idris Haron seakan hilang pedoman kerana terikut-ikut cakap Anwar dan menarik sokongan terhadap kerajaan UMNO sendiri.

Untuk rekod, Idris bersama tiga lagi bekas ADUN menarik sokongan terhadap kerajaan dipimpin Ketua Menteri Datuk Seri Sulaiman Md Ali yang juga daripada UMNO.

Terbukti Anwar sebenarnya berpakat dengan Idris walaupun pada awalnya cuba menafikan, malah Anwar juga mempertahankan langkah PKR meletak Idris untuk bertanding dalam PRN kali ini atas tiket PKR sehingga bergaduh dengan DAP.

Dalam kemelut politik ini, rakyat Melaka adalah mangsa kepada permainan politik Anwar yang menjadi cikug kepada Zahid dan Najib, tidak cukup bermain politik di peringkat pusat dan kini mereka mahu ia merebak ke peringkat negeri pula.

Pengundi Melaka memainkan peranan yang penting untuk mengelak negara terjerat dalam satu lagi krisis politik di peringkat pusat, jika mereka memilih BN berkemungkinan satu lagi bahana besar akan dihadapi negara dan bakal mengundang ancaman penularan Covid-19 secara besar-besaran selepas ini sekiranya Pilihan Raya Umum diadakan.

Krisis politik Melaka boleh dijadikan satu pengajaran kepada rakyat kerana ia secara jelas menunjukkan pemimpin UMNO mahupun PH yang diketuai Anwar tidak menghiraukan keselamatan dan nyawa rakyat, bagi mereka perebutan kuasa sesama sendiri adalah lebih penting daripada rakyat.

Oleh itu, PRN Melaka ini sangat penting buat rakyat Melaka untuk memilih parti yang terbaik untuk memimpin kerajaan negeri dan bukannya memilih sebuah parti yang sibuk berebut kuasa sehingga mengabaikan kepentingan rakyat.

Jika pengundi Melaka memilih BN, langkah tersebut tidak akan mengubah apa-apa sebaliknya mengundang satu lagi musibah apabila PRU pula terpaksa diadakan.

Jika memilih PH, pengundi Melaka akan dilihat cenderung untuk menyokong sebuah fahaman politik baharu iaitu ‘katak berprinsip’.

Jika memilih Perikatan Nasional (PN), rakyat Melaka berpeluang melakar sejarah untuk melantik seorang KM wanita pertama.

Terpulang kepada pengundi untuk menentukan pilihan masing-masing, bagaimanapun adalah sangat diharapkan mereka memilih parti yang kurang membawa mudarat daripada memilih parti yang sememangnya sarat dengan pemimpin bermasalah dan terpalit dengan pelbagai kontroversi.


KDN gerakkan agensi bagi koordinasi bantuan banjir di Baling

Kementerian Dalam Negeri (KDN) menggerakkan semua agensi di bawahnya menerusi Op Bantu Baling bagi mengkoordinasi bantuan dan operasi menyelamat mangsa tragedi banjir di Baling, Kedah.

Menterinya Datuk Seri Hamzah Zainudin berkata Op itu diketuai Ketua Polis Kedah CP Wan Hassan Wan Ahmad melibatkan pelbagai agensi di bawah KDN antaranya Jabatan Sukarelawan Malaysia (RELA), Jabatan Imigresen Malaysia, Jabatan Pendaftaran Negara, Agensi Anti Dadah Kebangsaan serta Jabatan Penjara Malaysia, lapor Bernama.

Beliau berkata 164 pegawai serta anggota PDRM telah diatur gerak manakala sebanyak 44 aset kenderaan serta peralatan kecemasan PDRM dihantar ke lokasi bencana termasuk empat bot, lapan lori dan tiga kenderaan pacuan empat roda.

“Seramai 46 anggota RELA juga dikerahkan untuk membantu mangsa banjir di kawasan yang terlibat dan ditugaskan di pusat pemindahan sementara (PPS),” katanya dalam kenyataan di sini malam ini.

Hamzah berkata orang ramai yang ingin mendapatkan maklumat berhubung situasi banjir boleh menghubungi Pusat Kawalan Malaysia (MCC) PDRM di talian 03-2266 3333 / 03-2266 3444 / 03-2266 3451 atau talian MERS 999.

Insiden banjir dan fenomena kepala air yang berlaku pada kira-kira 4 petang semalam di Baling telah mengakibatkan tiga nyawa terkorban dengan tiga PPS dibuka bagi menempatkan lebih 1,400 mangsa banjir.


Projek LCS mungkin tangguh lagi, subkontraktor saman BHIC, BNS

Pembinaan kapal tempur pesisir pantai (LCS) yang dijadual disambung semula tidak lama lagi mungkin terkesan susulan tindakan dua subkontraktor projek itu menyaman Boustead Heavy Industries Corporation Bhd (BHIC) dan Boustead Naval Shipyard Sdn Bhd (BNS).

Projek pembinaan LCS untuk Tentera Laut Diraja Malaysia (TLDM) bernilai RM9 bilion, tertangguh sejak beberapa tahun lalu walaupun kerajaan telah menyerahkan RM6 bilion kepada kontraktor dilantik.

Baru-baru ini, Menteri Pertahanan Datuk Seri Hishammuddin Hussein berkata projek itu akan disambung semula, sebaik semua rundingan dalam fasa mobilisasi yang sedang berlangsung selama enam bulan sejak Jun lalu, selesai penghujung Disember ini.

Hishammuddin berkata, selepas fasa mobilisasi selesai penghujung tahun ini, semua pihak terbabit mempunyai tempoh 14 bulan untuk memastikan pembinaan kapal pertama LCS disiapkan.

“Garis masa ini mesti dipatuhi semua pemegang taruh, khususnya Boustead Naval Shipyard Sdn Bhd (BNSSB) selaku syarikat pembuat.

Dalam makluman kepada Bursa Malaysia semalam, BHIC berkata saman itu difailkan di Mahkamah Tinggi Kuala Lumpur pada 27 September oleh syarikat 51 peratus miliknya, Contraves Electrodynamics Sdn Bhd (CED) dan Contraves Advanced Devices Sdn Bhd (CAD).

Saman itu menamakan pengarah nominee BNS, BHIC, BHIC Defence Technologies Sdn Bhd (BHICDT) dan BHICDT, Salihin Abang dan Syed Zahiruddin Putra Syed Osman, menurut BH.

Di bawah writ saman dan pernyataan tuntutan (WCCS), CAD dan CED mendakwa bahawa keputusan BNS untuk menarik balik 12 surat anugerah (LoA) untuk projek LCS adalah tidak sah.

Syarikat berkenaan telah dipertanggungjawabkan untuk membeli peralatan daripada pengeluar peralatan asli (OEM) untuk frigat tentera laut.

LoA dilaporkan telah dibatalkan oleh BNS pada bulan lalu berikutan dakwaan salah laku dan urus niaga palsu.

CAD menuntut RM880,068.21, 39.87 juta euro, 3.78 juta pound British dan 55.94 juta kronor Sweden dalam dakwaan jumlah tertunggak daripada BNS, manakala CED menuntut RM216 juta.

BHIC menguasai 27.77 peratus kepentingan dalam BNS, kontraktor Kementerian Pertahanan, untuk membina enam frigat di bawah program LCS.

Penemuan Jawatankuasa Kira-kira Wang Negara mendedahkan percanggahan dan kelewatan dalam projek pembinaan LCS bernilai RM9 bilion sejak 2017.

Kontrak itu telah diberikan kepada BNS melalui rundingan terus, dengan kerajaan membayar RM6.083 bilion, tetapi tidak satu pun LCS telah diserahkan setakat ini.

Menurut laporan yang didedahkan oleh jawatankuasa penyiasatan tadbir urus, perolehan dan kewangan, kos untuk menyiapkan enam LCS mungkin meningkat kepada RM11.145 bilion.


Patutkah Najib diberi pengampunan? kata bekas Ketua Hakim Negara

Bekas Ketua Hakim Negara Tun Abdul Hamid Mohamad.

Di awal tahun 1970-an, Datuk Harun Idris, Menteri Besar Selangor, dituduh menerima rasuah berjumlah RM250,000. Pertuduhan dengan jelas mengatakan wang itu diterima untuk UMNO.

Dalam tahun 1981, setelah Datuk Harun menjalani sebahagian besar hukumannya, Tun Dr. Mahathir Mohamad, yang pada masa itu, Timbalan Perdana Menteri mengemukakan permohonan kepada Lembaga Pengampunan untuk mendapatkan pengampunan bagi Datuk Harun. Pengampunan diberi dengan dan bebaslah Datuk Harun,

Di awal tahun 1980-an, Datuk Mokhtar Hashim, Menteri Belia dan Sukan dihukum mati kerana membunuh musuh politiknya dalam UMNO, Datuk Mohd. Taha Talib. Setelah berada dalam penjara beberapa lama, beliau diberi pengampunan dengan menggantikan hukuman mati dengan hukuman penjara. Apabila tamat tempohnya, keluarlah beliau untuk menjalani penghidupannya sebagai seorang awam.

Kedua-dua kes ini menunjukkan cara tradisi pengampunan dilakukan.

Yang menukarnya adalah kes pengampunan Datuk Seri Anwar Ibrahim. Pembaharuan itu dibuat oleh Dr. Mahathir setelah menjadi Perdana Menteri Kerajaan Pakatan Harapan (PH). Anehnya beliau adalah orang yang bertanggungjawab memulakan pendakwaan terhadap Anwar dalam kes liwat pertamanya.

Asas bagi mendapat pengampunan kepada Anwar itu hanya politik. (Lihat Pengampunan Dato Seri Anwar Ibrahim Atas Asas Apa? (12 05 2018); Kuasa Pengampunan (13 05 2018); Pengampunan Dato’ Seri Anwar Ibrahim Dan Keadilan Kepada Saiful (2018 05 14)). Melalui pendakwaan kes liwat pertama terhadap Anwar, Dr. Mahathir tidak mahu Anwar menjadi Perdana Menteri. Dengan menghendaki Anwar diampun bagi kesalahan liwatnya yang kedua, Dr. Mahathir hendak menunaikan janjinya kepada Anwar untuk mendapat Anwar menyertainya mengalahkan BN dan menjatuhkan Datuk Seri Najib Tun Razak dan memenjaranya kerana kesalahan berkaitan kes 1MDB.

Apabila Pakatan Harapan (PH) menang PRU14 dan Dr. Mahathir menjadi Perdana Menteri, beliau pun menghadap Yang di-Pertuan Agong (YDPA) untuk memohon pengampunan kepada Anwar. YDPA pada masa itu menzahirkan perkenan Baginda, menerima Anwar menghadap, memaklumkan beliau bahawa beliau diampun kerana ketidakadilan telah dilakukan terhadapnya, semua ini berlaku sebelum Majlis Pengampunan bersidang. Itu adalah satu kesilapan.

Jadi, orang yang menjadikan YDPA dan Lembaga Pengampunan sebagai alat untuk membebaskan pemimpin politik yang melakukan kesalahan jenayah dan sedang menjalani hukuman penjara apabila partinya atau parti gabungannya menang pilihan raya umum, ialah Dr. Mahathir. Orang yang membuka jalan bagi pemimpin politik yang melakukan kesalahan jenayah dan sedang menjalani hukuman untuk menjadi Perdana Menteri dengan mendapat pengampunan apabila partinya atau parti gabungannya menang pilihanraya umum adalah Dr. Mahahtir.

Dr. Mahathir melakukan semua itu untuk menjatuh Najib dan memenjarakannya atas kesalahan jenayah kewangan yang melibatkan 1MDB. Sekarang beliau telah berjaya: Najib telah didapati bersalah dan sedang menjalani hukuman penjara.

Anehnya, anak-anak didik beliau yang pada masa ini menjadi pemimpin-pemimpin tertinggi UMNO dan penyokong kuat Najib itulah yang mahukan Najib diampun pula. Dr. Mahathir tidak boleh marah kepada mereka kerana beliaulah yang menjadi guru mereka. Pemimpin-pemimpin tertinggi UMNO tentu berhujah jika pengampunan boleh diberi kepada Anwar, mengapa tidak kepada Najib?

Mereka tentu menghujahkan jika Dr. Mahathir boleh menghadap YDPA dan memohon pengampunan kepada Anwar, mengapa PM, Datuk Seri Ismail Sabri Yakob tidak boleh berbuat demikian untuk Najib bekas bosnya dalam UMNO dan kerajaan? Bagi Datuk Seri Dr. Ahmad Zahid Hamidi, beliau mempunyai sebab yang lebih kuat: jika pengampunan boleh diberi kepada Anwar dan Najib, mengapa tidak kepada beliau, Presiden UMNO, jika beliau didapati bersalah sedangkan sudah ada dua precedent sebelumnya?

Soalannya, patutkah pengampunan diberi kepada Najib?

Perlembagaan tidak menyatakan atas alasan apa pengampunan patut diberi. Dua contoh pertama menunjukkan amalan tradisioal. Kes Anwar menunjukkan pembaharuan. Patutkah ia diikuti?

Jika ucapan-ucapan di Majlis Taklimat Presiden UMNO di Dewan Merdeka pada 27 Ogos 2022 itu mencerminkan alasan-alasan mengapa Najib patut diberi pengampunan, ia boleh disimpulkan di bawah tajuk ketidakadilan perbicaraan kes Najib. Perbicaraan itu telah dikritik atas lima sebab.

Pertama, keputusan mahkamah tidak mengikuti keterangan.

Kedua, keengganan Mahkamah Persekutuan membenarkan permohonan penangguhan oleh peguam baharu Najib untuk mengkaji rekod rayuan.

Ketiga, keengganan Mahkamah Persekutuan membenarkan permohonan Najib memasukkan keterangan baharu mengenai penglibatan Hakim Datuk Mohd. Nazlan dalam kes itu.

Keempat, pelantikan Peguam Negara, Ketua Pesuruhjaya SPRM, Ketua Hakim Negara dan Hakim-hakim dicatur oleh Perdana Menteri.

Kelima penolakan permohonan supaya Tun Tengku Maimun Tuan Mat menarik diri kerana kenyataan yang dimuatnaikkan oleh suaminya dalam Facebooknya pada 11 Mei 2018 dan suratnya kepada Majlis Peguam bahawa beliau tiada bantahan jika peguam-peguam akan memohon penangguhan untuk menghadiri acara Walk of Justice pada 17 Jun 2022 yang berkaitan dengan Mohd. Nazlan.

Mengenai alasan pertama, dalam sistem kehakiman dan perundangan mana sekalipun, keputusan sesuatu kes dibuat oleh mahkamah dan kata putus diberi oleh mahkamah yang paling tinggi. Kata putus perlu ada, jika tidak ia tidak akan berkesudahan. Hakim-hakimlah orang yang membaca dan/atau mendengar keterangan, hujah-hujah pendakwa dan peguambela, menganalisisnya, membuat keputusan dan menulis alasan penghakiman. Mereka terlatih dan mempunyai pengalaman dan sepatutnya jujur, bebas dan adil dalam menjalankan tugas mereka.

Penjelasan Tan Sri Shafie itu adalah pandangan sebelah pihak. Mendengar penjelasannya sahaja tidak membolehkan seseorang itu membuat keputusan yang adil bahawa keputusan mahkamah itu betul atau tidak di sisi undang-undang.

Jika pandangan seperti itu boleh dijadikan alasan bagi mengatakan penghakiman itu tidak adil dan Najib patut diampun, bagaimana jika PH pula mengadakan majlis taklimatnya dan menyuarakan sokongan terhadap penghakiman itu menuntut pengampunan tidak diberi? Pandangan mana yang hendak dipakai? Saya katakan kedua-dua patut diketepikan.

Mengenai alasan kedua, penangguhan terletak dalam budibicara mahkamah. Mahkamah mempunyai fakta lengkap di hadapannya untuk memutuskannya. Kita hanya boleh membuat anggapan.

Mengenai alasan ketiga, penolakan permohonan peguam baru Najib untuk memasukkan keterangan tambahan mengenai penglibatan Mohd. Nazlan dalam kes itu. Bagi saya, asalkan permohonan itu didengar dan diberi pertimbangan yang serius dan adil, mengikut undang-undang kita patut menerimanya. Permohonan itu didengar pada 15 Ogos 2022 dan keputusannya diberikan esoknya. Mahkamah itu memberi alasan penghakiman yang lengkap, sesiapa yang ingin tahu eloklah membacanya.

Mengenai alasan keempat, malangnya Zahid hanya menyebutnya dengan satu ayat pendek tanpa memberi fakta-fakta berkenaan. Biarlah saya menambahnya supaya kita dapat memberi pertimbangan yang lebih adil kepada kedua belah pihak.

Ia bermula dengan cara Dr. Mahathir dan PH berkempen dalam PRU14: jika PH menang, Najib akan ditangkap, didakwa dan dipenjarakan dalam tempoh hanya beberapa bulan. Ia memberi gambaran bahawa semuanya akan dilakukan oleh Kerajaan PH dan Perdana Menteri, Dr. Mahathir. Ia memberi gambaran bahawa peranan penyiasat (SPRM), pendakwa dan mahkamah hanya formality.

Selepas itu Peguam Negara digantikan dengan Tan Sri Tommy Thomas, seorang peguam swasta yang tidak pernah melihat kertas siasatan, apatah lagi mendakwa dan peguam kepada Lim Guan Eng dalam kes rasuahnya yang, kemudiannya, tidak meneruskan pendakwaan, sebagai Peguam Negara.

Ditambah lagi dengan pelantikan Lateefa Koya, kelahiran Kerala, India seorang aktivis politik dalam PKR, parti komponen PH yang juga tidak pernah melihat kertas siasatan apatah lagi menyiasat dan mendakwa kes rasuah, untuk menjadi Ketua Pesuruhjaya SPRM.

Seterusnya, Tommy dalam bukunya mengatakan dialah yang memilih nama Tengku Maimun untuk menjadi calon Ketua Hakim Negara dan mengemukakannya kepada Dr. Mahathir, dan Dr. Mahathir bersetuju. Di sini Tommy telah bertindak di luar bidang kuasanya. Sebenarnya Peguam Negara tidak ada peranan dalam pelantikan Ketua Hakim Negara. Yang mempunyai peranan untuk memilih calon Ketua Hakim Negara dan mengemukakannya kepada Perdana Menteri ialah Suruhanjaya Pelantikan Kehakiman yang Peguam Negara tidak pun menjadi ahli.

Orang ramai mungkin tidak tahu bahawa, pada masa itu, Tengku Maimun adalah seorang Hakim Mahkamah Persekutuan yang junior, tidak ada apa-apa keistimewaan, jika tidak mahu disebut kelemahannya pun berbanding dengan Hakim-Hakim Mahkamah Persekutuan lelaki lain yang lebih kanan, mempunyai pengalaman yang lebih luas semasa menjadi pegawai Perkhidmatan Kehakiman dan Perundangan dan, dari pemerhatian saya, mempunyai watak yang lebih kuat.

Atas asas apa Tommy memilih Tengku Maimun? Adakah ia dilakukan dengan harapan Tengku Maimun akan merasa terhutang budi kepadanya, kepada Dr. Mahathir dan Kerajaan PH dan akan menyebelahi mereka dalam penghakimannya? Saya tidak fikir faktor itu tidak termasuk dalam perkiraannya. Bahawa Dr. Mahathir bersetuju tidak menghairankan kerana beliau pernah berbuat hal yang serupa semasa menjadi Perdana Menteri kali pertama.

Perlu diambil ingatan di sini bahawa, di sisi undang-undang pelantikan itu adalah sah. Mereka tidak boleh dipersalahkan. Saya percaya mereka sendiri pun tidak pernah terfikir mereka akan dilantik ke jawatan-jawatan itu. Yang salah ialah jika pelantikan-pelantikan itu dilakukan dengan tujuan mereka akan terhutang budi dan akan menyebelahi kehendak Kerajaan PH dalam keputusan-keputusan yang mereka buat kelak dan mereka melakukan demikian.

Hal ini lebih penting berkenaan pelantikan Ketua Hakim Negara kerana keadilan bukan sahaja perlu dilakukan, ia juga perlu kelihatan dilakukan.

Beberapa tindakan Ketua Hakim Negara berhubung dengan pengendalian kes ini menambah lagi kecurigaan itu. Pertama, penetapan bilangan panel yang mendengar rayuan ini dan keahliannya. Ini adalah satu kes yang amat kontroversial. Satu dunia menunggu keputusannya, kebanyakannya mahukan Najib dihukum, tidak kira apa alasan penghakimannya. PH menunggu untuk menyalahkan hakim-hakim jika mereka tidak mendapati Najib bersalah dan menghukumnya. Maka, Ketua Hakim Negara yang dari awalnya nampak terhutang budi kepada Dr. Mahathir berada dalam keadaan tertekan untuk mengekalkan sabitan dan hukuman yang dibuat oleh Mahkamah Tinggi itu. Sama ada itu betul atau tidak tidak penting. Sekali lagi ini soal persepsi.

Dalam kes ini, tindakan Ketua Hakim Negara itu dalam menetapkan bilangan hakim untuk mendengar rayuan ini dan pemilihan hakim-hakim itu menguatkan lagi persepsi bahawa beliau mahu Mahkamah Persekutuan mengesahkan keputusan Mahkamah Tinggi itu.

Dalam keadaan ini, untuk nampak lebih adil dan mengelak tuduhan memilih hakim, sepatutnya rayuan in didengar oleh panel penuh Mahkamah Persekutuan. Melihat senarai lima orang hakim yang dipilih, seseorang yang biasa dengan penghakiman mereka sudah pasti dapat menelah apakah keputusan mahkamah itu kelak: Ketua Hakim Negara, Datuk Nallini dan Datuk Mary Lim telah pun merupakan majoriti yang tentu sekali akan mengekalkan keputusan Mahkamah Tinggi itu.

Datuk Mohamad Zabidin adalah amat junior dan, mengenali beliau, saya tidak fikir beliau mempunyai watak yang cukup kuat untuk tidak menuruti keputusan majoriti yang diketuai oleh Ketua Hakim Negara itu. Yang tinggal hanya Tan Sri Abang Iskandar, (Hakim Besar Sabah dan Sarawak). Mengapa Presiden Mahkamah Rayuan dan Hakim Besar (Malaya), dua hakim paling kanan selepas Ketua Hakim Negara, tidak dimasukkan dalam panel itu?

Mungkin dihujahkan, jika mahkamah itu bersidang dengan panel penuh pun, besar kemungkinan, keputusannya sama juga. Itu bukan isunya. Isunya mengapa melakukan sesuatu yang menambah persepsi bahawa ia disengajakan untuk memastikan keputusan Mahkamah Tinggi itu dikekalkan?

Alasan keempat ini dan cara Tengku Maimun menangani isu Mohd. Nazlan (Lihat Badan Kehakiman Diugut: Pandangan Sebelah Lagi (07 Mei 2022) tidak membantu menunjukkan kebebasannya tetapi ia tidak boleh menjadi alasan bagi Lembaga Pengampunan memberi pengampunan kepada Najib kerana, saya ulangi, bukanlah tugas atau bidangkuasa Lembaga Pengampunan menjadi mahkamah rayuan daripada Mahkamah Persekutuan untuk mencari salah mahkamah itu dan mengenepikan penghakimannya atau kesan (effect) penghakimannya.

Mengenai alasan kelima (supaya Ketua Hakim Negara menarik diri) asas pertama ialah kenyataan dalam Facebook suami Tengku Maimun pada 11 Mei 2018. Kenyataan itu dibuat dua hari selepas PRU 14. Pada masa itu Datuk Zamani sendiri tidak tahu isterinya akan menjadi Ketua Hakim Negara, apatah lagi mendengar rayuan Najib.

Saya juga telah membaca keseluruhan kenyataan itu. Ia tidak ada kena mengena dengan perbicaraan kes itu. Ia hanya luahan perasaan seorang Melayu berpelajaran mengenai keputusan PRU14. Malah itu jugalah perasaan kebanyakan orang Melayu. Saya tidak fikir ia mempunyai apa-apa kesan kepada pemikiran isterinya yang membicarakan kes itu empat tahun kemudian yang mungkin tidak tahu pun adanya kenyataan itu.

Alasan kedua bagi permohonan ini ialah surat Ketua Hakim Negara kepada Majlis Peguam bahawa beliau tiada bantahan jika peguam-peguam akan memohon penangguhan untuk menghadiri acara Walk of Justice pada 17 Jun 2022 yang berkaitan dengan Mohd. Nazlan. Ini sekali lagi menunjukkan Majlis Peguam amat partisan dalam kes ini. Lihat Badan Kehakiman Diugut: Pandangan Sebelah Lagi (07 Mei 2022)

Bagaimana jika pengampunan hendak diberi selepas PRU15 dan BN memenanginya? Keadaan ini menyerupai keadaan yang melibatkan Anwar, bezanya Najib tidak diwarwarkan akan menjadi Perdana Menteri seperti Anwar. Zahid tentu tidak akan membiarnya berlaku.

Saya telah menghujahkan dalam kes Anwar bahawa pengampunan tidak sepatutnya diberi kerana ia bererti meletak kuasa di atas keadilan: seorang pemimpin politik boleh melakukan kesalahan jenayah, Raja Berperlembagaan akan mengampunnya apabila partinya menang. Ini bererti Raja Berperlembagaan akan bersekongkol dengan ahli-ahli politik untuk membolehkan penjenayah dan banduan, berkuasa atau berkuasa semula.

Mereka sepatutnya disingkir, pertama oleh pengundi dan, kedua, oleh Raja Berperlembagaan. Jika, selepas pengampunan diberi kepada Anwar, pengampunan diberikan pula kepada Najib atas alasan yang sama, jika Zahid juga didapati bersalah dan BN menang PRU15, bagaimana pengampunan tidak akan diberi kepada Zahid sedangkan sudah ada dua precedent di hadapannya?

Ada satu perkara yang membezakan kes Datuk Harun, kes Datuk Mokhtar dan kes Anwar di satu pihak dengan kes Najib di satu pihak lagi. Dalam ketiga-tiga kes yang pertama disebut itu, mereka kesemua telah menjalani sebahagian besar atau beberapa tahun hukuman penjara, barulah permohonan pengampunan dibuat dan diberi.

Dalam kes Najib ini, beliau didapati bersalah pada 23 Ogos 2022. Pada 2 September 2022 (10 hari kemudian) beliau memfail petisyen pengampunan. Sekarang semua orang menunggu bilakah Lembaga Pengampunan akan bersidang dan apakah keputusannya.

Katakanlah dalam masa terdekat Lembaga Pengampunan bersidang dan memberi pengampunan kepada beliau, ia akan menjadikan sistem perundangan dan kehakiman di negara ini bahan ketawa di dunia: SPRM menghabiskan bertahun-tahun menyiasat; Pendakwa Raya menghabiskan berbulan-bulan mengkaji kertas siasatan; bertahun-tahun Hakim-Hakim membicara dan mendengar rayuan lepas rayuan, merekod, menyemak dan mengkaji beribu-ribu halaman keterangan dan dokumen, mendengar berpuluh-puluh orang saksi dan menulis beratus-ratus halaman alasan penghakiman, satu dua bulan selepas tertuduh disabitkan dan dihukum penjara berpuluh-puluh tahun dan didenda beratus-ratus juta atau berbilion, tanpa terpaksa melakukan apa yang disebut itu semua, ahli-ahli Lembaga Pengampunan, dengan satu ayat mengampun sabitan dan hukuman itu! Perlukah saya berkata apa-apa lagi? Bayangkanlah sendiri.

Sebenarnya kesalahan Najib adalah lebih besar daripada kesalahan Anwar. Kesalahan Anwar adalah terhadap seorang individu. Kesalahan Najib melibatkan kewangan negara. Patutkah Raja Berperlembagaan mengampunnya semata-mata kerana partinya menang PRU? Jika itu berlaku, akan jadi bahan ketawalah negara Malaysia dan Raja Berperlembagaannya!

Najib sedang menghadapi beberapa pertuduhan lagi. Jika beliau diampunkan dalam kes ini, jika selepas ini beliau didapati bersalah lagi, adakah beliau akan diampun lagi atas alasan yang sama?

Kesimpulan

Soalan sama ada Najib patut diberi pengampunan atau tidak adalah satu soalan yang kontroversial. Sebabnya ialah kerana ia telah dipolitikkan.

Perlembagaan tidak mengatakan atas alasan apa pengampunan patut diberi. Kes Datuk Harun dan Datuk Mokhtar adalah dua contoh ahli politik diampunkan, tanpa dipolitikkan. Penghakiman mahkamah tidak dipertikaikan. Pengampunan diberi atas dasar perikemaknusiaan. Kes Anwar mengubah amalan itu.

Mengenai pengampunan Najib, setakat ini, berdasarkan ucapan-ucapan di Majlis Taklimat Presiden UMNO, alasan yang diberi boleh disimpulkan di bawah tajuk Najib tidak diberi perbicaraan yang adil.

Kita perlu ingat bahawa bukanlah tugas atau dalam bidang kuasa Lembaga Pengampunan untuk mengatakan penghakiman Mahkamah Persekutuan itu betul atau tidak, mengikut undang-undang atau tidak, adil atau tidak.

Saya telah menghujahkan adil atau tidaknya sesuatu perbicaraan terletak sama ada keputusannya sah mengikut undang-undang, bukannya mengikut perasaan orang ramai apatah lagi ahli-ahli sesebuah parti politik yang semestinya berat sebelah (partisan).

Saya telah membincang alasan-alasan itu satu per satu untuk membantu para pembaca menilainya dan membuat keputusan sendiri. Daripada alasan-alasan itu saya dapati ada dua perkara yang boleh menyebabkan kita merasa kurang senang berkait dengan kebebasan Ketua Hakim Negara. Pertama mengenai penetapan hakim dan pemilihan mereka. Kedua, cara beliau menangani isu Mohd. Nazlan.

Tetapi, perlu diingati, bahawa bukanlah tugas atau terletak di bawah bidang kuasa Lembaga Pengampunan untuk mempersoal keesahan keputusan Mahkamah Persekutuan atau mengetepikannya. Ia juga tiada kepakaran dalam hal itu. Perasaan Najib tidak mendapat perbicaraan adil berdasarkan emosi ahli-ahli sesebuah parti politik tidak boleh menjadi alasan memberi pengampunan.

Patutkah pengampunan diberi jika BN memenangi PRU15? Saya juga berpendapat tidak. Alasan paling kuat mengapa pengampunan tidak patut diberi atas alasan ini ialah precedent yang diwujudkan oleh kes Anwar itu tidak patut diikuti untuk mengelak pemimpin-pemimpin yang korup, menyalahguna kuasa dan menyeleweng wang negara dan penjenayah daripada berkuasa atau berkuasa semula dan mengelak hukumam.

Ia juga untuk mengelak ahli-ahli politik daripada memperalatkan Raja Berperlembagaan dan Lembaga Pengampunan untuk membolehkan pemimpin seperti itu berkuasa atau berkuasa semula. Itu bukanlah tujuan Lembaga Pengampunan diadakan. Eloklah Lembaga Pengampunan kembali kepada amalan asal: mengampun kesalahan tanpa mempertikai keesahan sabitan dan hukuman oleh mahkamah kerana Lembaga Pengampunan bukanlah mahkamah rayuan dan jika tertuduh tidak bersalah, apakah yang hendak diampunkan?

Tun Abdul Hamid Mohamad
Bekas Ketua Hakim Negara

Artikel ini dipetik daripada tulisan Tun Abdul Hamid Mohamad di dalam blog beliau yang disiarkan hari ini (7 September 2022)


Kes sembuh tertinggi direkod hari ini

Jumlah kes sembuh daripada jangkitan Covid-19 dalam tempoh 24 jam sehingga 12 tengah hari tadi merekodkan angka tertinggi membabitkan 24,855 kes menjadikan kumulatif sejak awal tahun lalu kepada 1,657,486 kes, berbanding 1,919,774 kes positif keseluruhan.

Menteri Kesihatan, Khairy Jamaluddin berkata 242,802 kes masih aktif dengan 1,310 pesakit dirawat di unit rawatan rapi (ICU).

“Daripada jumlah itu 967 kes disahkan dijangkiti Covid-19 dan 343 kes lagi disyaki, kemungkinan, dan kes dalam siasatan.

“Sebanyak 737 pesakit memerlukan alat bantuan pernafasan. Daripada jumlah itu 464 kes disahkan positif Covid-19 dan 273 lagi adalah kes disyaki, kemungkinan, dan kes dalam siasatan,” katanya dalam kenyataan hari ini.

Menurutnya dalam tempoh itu juga 323 pesakit meninggal dunia menjadikan kumulatif sejak awal tahun lalu kepada 19,486 kes.

Khairy berkata sebanyak 27 lagi kluster baharu dikesan menjadikan keseluruhannya 5,022 klsuter dengan 3,572 telah ditamatkan dan 1,450 lagi masih aktif.

Terdahulu beliau memaklumkan 19,307 jangkitan baharu dilaporkan dalam tempoh itu yang turut membabitkan 2,180 warganegara asing.

Daripada jumlah kes hari ini 302 kes atau 1.6 peratus adalah kategori 3, 4, dan 5; dan 19,005 kes (98.4 peratus) lagi adalah terdiri daripada kategori 1 dan 2.

“Secara amnya, kita dapat melihat sedikit penurunan jumlah kes Covid-19 yang dilaporkan di dalam negara di mana purata nilai Rt juga kini di bawah 1.0 iaitu 0.97.

“Beberapa negeri yang telah menunjukkan situasi yang lebih baik seperti negeri-negeri di Lembah Klang, Negeri Sembilan, Wilayah Persekutuan Labuan dan Melaka, didapati terus menunjukkan trend yang positif,” katanya.


Zahid ambil masa tak sampai 24 jam sambung kontrak UKSB: Saksi

Mahkamah Tinggi Shah Alam hari ini diberitahu bekas Timbalan Perdana Menteri Datuk Seri Ahmad Zahid Hamidi tidak telus dan tidak mengikut tatacara ketika melanjutkan kontrak syarikat Ultra Kirana Sdn Bhd (UKSB) bagi projek Visa Luar Negara (VLN).

Bekas Timbalan Ketua Setiausaha (TKSU) (Dasar dan Kawalan) Kementerian Dalam Negeri (KDN), Datuk Suriani Ahmad berkata Zahid, yang juga ketika itu menjadi Menteri Dalam Negeri, meluluskan pelanjutan kontrak tersebut dalam tempoh yang singkat tanpa membuat penilaian prestasi terhadap UKSB.

Beliau berkata penilaian itu penting kerana syarikat terbabit akan membawa imej negara dan menjadi tanggungjawab kerajaan untuk memastikan semua proses dilaksana dengan betul.

Ketika disoal Timbalan Pendakwa Raya Wan Shaharuddin Wan Ladin sama ada permohonan itu tetap diluluskan walaupun tiada penilaian dibuat, Suriani menjawab: “Ya.”

Memetik laporan Bernama, saksi pendakwaan keempat itu berkata demikian pada hari ketujuh perbicaraan kes Zahid yang berdepan 40 pertuduhan rasuah membabitkan sistem VLN.

Wan Shaharuddin: Dalam permohonan ini, adalah UKSB mengikut tatacara?

Suriani: Kalau prosedur kerja, ia mengikut tatacara. Bagaimanapun, dari segi kelulusan ia tidak mengikut tatacara.

Wan Shaharuddin: Walaupun Datuk tidak berpeluang menilaikan prestasi UKSB, kenapa teruskan juga untuk lanjutkan kontrak itu?

Suriani: Kerana arahan daripada Menteri adalah untuk menyambung kontrak. Sebagai penjawat awam, saya akur dengan arahan kerana ketika itu, Ahmad Zahid adalah Timbalan Perdana Menteri.

Suriani juga berkata Zahid mengambil tempoh kurang 24 jam untuk meluluskan beberapa permohonan lanjutan kontrak UKSB dengan kerajaan.

Beliau juga berkata surat UKSB bertarikh 17 Oktober 2016 yang memohon kelulusan bagi melanjutkan tempoh kontrak Sistem VLN dan eVisa selama enam tahun telah diluluskan oleh Zahid dan diminitkan pada 18 Oktober 2016.

“Selain itu, surat UKSB bertarikh 15 Mei 2017 kepada Ahmad Zahid untuk permohonan pelanjutan kontrak One-Stop Centre (OSC) turut diminitkan Ahmad Zahid ‘laksana lanjutan kontrak’pada 16 Mei 2017,” katanya.

Saksi itu juga bersetuju dengan cadangan Wan Shaharuddin bahawa tiada keperluan untuk menyegerakan permohonon lanjutan kontrak tersebut.

Katanya permohonan UKSB itu adalah terlalu awal kerana kontrak yang ada mempunyai tempoh tamat yang masih jauh.

Beliau berkata mengikut fasal 2.2.1 Perjanjian Untuk Membekalkan Sistem Bersepadu VLN, syarikat boleh memohon pelanjutan tempoh kontrak tidak kurang daripada enam bulan sebelum tarikh kontrak tamat.

“Tetapi bagi permohonan ini, pihak UKSB telah memohon pelanjutan kontrak terlalu awal iaitu pada bulan Oktober 2016 iaitu sekitar tiga tahun lebih awal daripada tarikh kontrak akan tamat.

“Oleh itu, pihak KDN tidak mempunyai masa yang mencukupi bagi menilai prestasi UKSB untuk membuat keputusan sama ada kontrak patut dilanjutkan atau tidak,” katanya.

Ketika disoal Datuk Ahmad Zaidi Zainal, yang mewakili Zahid, Suriani bersetuju dengan cadangan peguam itu bahawa sistem VLN (kelolaan UKSB) tidak pernah menerima sebarang aduan sehinggalah pentadbiran negara diambil alih oleh kerajaan Pakatan Harapan.

Saksi itu juga bersetuju dengan cadangan peguam itu bahawa Zahid telah menukar keputusan untuk memendekkan tempoh pelanjutan kontrak tersebut iaitu dari enam kepada tiga tahun.

Zahid, 68, berdepan 33 pertuduhan menerima suapan berjumlah SG$13.56 juta daripada syarikat Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Presiden UMNO itu didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Presiden UMNO itu didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Zahid didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.

Perbicaraan di hadapan Hakim Datuk Mohd Yazid Mustafa bersambung 22 Oktober depan.


Gagal rekod butiran diri masuk premis masih kesalahan tertinggi

Kegagalan merekodkan butiran diri sebelum masuk ke dalam premis terus menjadi kesalahan tertinggi direkodkan semalam, dengan 185 individu dikenakan tindakan.

Menteri Kanan (Kluster Keselamatan) Datuk Seri Ismail Sabri Yaakob berkata, dalam penguatkuasaan Perintah Kawalan Pergerakan (PKP) semalam, 440 individu ditahan kerana ingkar prosedur operasi standard (SOP), 435 dikompaun dan lima ditahan reman.

“Kegagalan merekod butiran diri sebelum masuk ke premis merupakan kesalahan tertinggi yang direkodkan melibatkan 185 individu.

“Ini diikuti dengan tidak memakai pelitup muka seramai 138, tiada penjarakan fizikal (15) dan 102 lagi atas lain-lain kesalahan,” katanya dalam kenyataan mengenai PKP dan PKP Bersyarat (PKPB) hari ini.

Beliau juga memaklumkan 514 individu tiba di semua pintu masuk antarabangsa semalam dengan kesemuanya telah dikuarantin di stesen-stesen kuarantin di seluruh negara.

Sementara itu di Johor Bahru, Bernama melaporkan polis mengeluarkan 3,885 kompaun berkaitan kesalahan pelanggaran SOP Covid-19, dalam tempoh bermula 13 Januari lalu hingga semalam.

Ketua Polis Johor Datuk Ayob Khan Mydin Pitchay dilaporkan berkata, kawasan pentadbiran Ibu Pejabat Polis Daerah (IPD) Johor Bahru Selatan adalah yang paling tinggi mencatatkan jumlah kompaun, iaitu dengan sebanyak 702, diikuti kawasan IPD Segamat (677), IPD Kulai (530) dan IPD Iskandar Puteri (516).

“Bagi Segamat contohnya, ia merupakan daerah kecil tapi jumlah kompaun tinggi. Oleh itu, kita akan menumpukan jalan dan laluan yang bersempadan dengan negeri lain di kawasan berkenaan, bagi memastikan tiada individu cuba merentas sempadan untuk balik beraya.

“… lebih lagi Segamat mempunyai lima jalan tikus di kawasan Felda, tetapi sekarang semuanya sudah kita tutup cuma mungkin ada individu tidak bertanggungjawab menggunakan jalan itu,” katanya dalam sidang media selepas melawat ke lokasi sekatan jalan raya (SJR) di Jalan Gemas Baru, Segamat, hari ini.

Beliau memberitahu setakat hari pertama Aidilfitri, kadar pematuhan SOP dalam kalangan penduduk negeri ini juga secara puratanya pada tahap 98 peratus.


10 kematian dicatat semalam

Seramai 10 pesakit Covid-19 meninggal dunia, termasuk satu kes kematian sebelum sempat dirawat di hospital atau dikategorikan sebagai kes brought in death (BID), direkodkan di tujuh negeri semalam

Jumlah itu menjadikan keseluruhan kumulatif kematian sejak awal 2020 lalu meningkat kepada 31,902 kes, termasuk 6,429 kes BID, menurut Kementerian Kesihatan (KKM), hari ini.

Berdasarkan statistik laman sesawang Covidnow kendalian KKM yang dikemas kini tengah malam tadi, Selangor merekodkan tiga kes kematian, diikuti dua di Sabah, dan masing-masing satu di Pahang, Melaka, Kelantan, Kedah dan Johor.

Sehingga semalam 10 negeri kekal mencatat kematian melebihi 1,000 kes dengan Selangor merekodkan jumlah tertinggi sebanyak 10,041 kes.

Ini diikuti Johor sebanyak 3,904 kes kematian; Sabah (2,821); Kuala Lumpur (2,696); Kedah (2,186); Pulau Pinang (1,767); Sarawak (1,621); Perak (1,427); Negeri Sembilan (1,334); dan Kelantan (1,272).

Selangor turut merekodkan kes positif terkumpul sebanyak 806,648 kes, dengan 785,188 pesakit disahkan sembuh, dan 11,419 kes masih aktif.

Daripada jumlah kes aktif itu 9,969 pesakit menjalani kuarantin di rumah; 778 ditempatkan di PKRC; 642 dimasukkan ke hospital; dan 30 dirawat di unit rawatan rapi (ICU), dengan 12 daripadanya memerlukan alat bantuan pernafasan.

Sejak seminggu lalu, 20.8 peratus kematian di Selangor melibatkan tiga peringkat usia iaitu 60 hingga 69 tahun, 70-79 tahun, dan 80 tahun ke atas.

Sebanyak 16.7 peratus kematian lagi melibatkan individu berusia 60 hingga 59 tahun; 8.3 peratus (30-39 tahun dan 40-49 tahun); dan 4.2 peratus (18-29 tahun).

Sehingga semalam, negara merekodkan 2,836,159 kumulatif positif, termasuk 16,352 kes import. Daripada jumlah kes positif itu, seramai 2,759,049 pesakit telah sembuh, dan 45,208 kes aktif.

Daripada jumlah kes aktif itu, 37,772 pesakit menjalani kuarantin di rumah; 4,528 ditempatkan di PKRC; 2,762 dimasukkan ke hospital; dan 146 dirawat di ICU, dengan 65 daripadanya memerlukan alat bantuan pernafasan.


WHO bimbang ‘varian super’ muncul di Indonesia

Pakar penyakit berjangkit dunia memberi amaran bahawa kecepatan dan skala penyebaran virus Covid-19 di Indonesia berpotensi mewujudkan lebih banyak varian baharu yang mudah berjangkit dan dapat meningkatkan kes kematian, berbanding varian Delta.

Indonesia telah mendahului India dan Brazil pada minggu lalu setelah melaporkan jumlah kes harian tertinggi di dunia. Semalam, Indonesia melaporkan lebih dari 49,500 kes jangkitan baharu dan 1,449 kematian.

Ahli Epidemiologi Indonesia, Dicky Budiman berkata varian baharu akan tercipta di wilayah atau negara yang tidak dapat mengawal penularan wabak ini.

“Pertubuhan Kesihatan Sedunia (WHO) memberi amaran sekiranya ujian kembali positif melebihi dari 5 peratus, ini bermaksud penyebaran wabak di negara itu tidak terkawal.

“Di republik ini, angka itu lebih tinggi daripada 10 peratus sejak Mac tahun lalu. Kini, jumlah itu telah meningkat lebih daripada 30 peratus. Oleh itu, besar kemungkinan Indonesia boleh mencipta varian baharu atau varian super Covid-19,” katanya.

Penyebaran virus akan sentiasa berubah melalui mutasi ke gen dan dapat mewujudkan varian baharu yang lebih kuat, katanya.

Pengarah di Institut Eijkman, Amin Soebandrio pula berkata sementara tidak ada varian baharu yang muncul di Indonesia, semua pihak harus berhati-hati dalam mencegah penyebarannya.

“Dengan meningkatnya jumlah kes harian, pihak kami tidak dapat menyangkal sekiranya hal itu mungkin berlaku dan pihak kami harus melakukan kajian dengan lebih teliti untuk mengenali pasti jenis varian baharu yang tercipta itu,” katanya.

Naib Ketua Perubatan untuk Integriti Data dan Analisis di Johns Hopkins University School of Medicine, Dr Stuart Ray berkata varian baharu Covid-19 telah dikesan di seluruh dunia setiap minggu tetapi ‘ia bersifat virus RNA seperti coronavirus yang mudah berkembang dan berubah-ubah secara perlahan-lahan’.

Di peringkat antarabangsa, terdapat empat jenis varian yang telah menular antaranya varian Alpha yang pertama kali dikenal pasti di United Kingdom (UK), Beta (Afrika Selatan), Delta (India) dan Gamma telah dikenal pasti di Brazil.

Soebandrio memaklumkan semua varian itu terdapat di Indonesia kecuali varian Gamma dan republik itu memiliki kemampuan yang kurang untuk mengesan varian baharu dalam jangka waktu yang singkat.

Lebih daripada 3,000 rantaian genom telah dikenal pasti sejak awal tahun ini dan varian Delta tetap menjadi varian terkuat manakala varian Alpha masih tetap merebak dalam komuniti.

Ahli Virologi India, Shahid Jameel berkata, varian Delta mempunyai keupayaan empat hingga lima kali lebih mudah berjangkit berbanding virus varian lain.

Jameel menggambarkan keadaan di Indonesia sekarang sama dengan gelombang kedua penularan Covid-19 di India kerana kadar vaksinasi yang rendah.

Kementerian Kesihatan Indonesia melaporkan hanya lapan peratus daripada populasinya yang telah diberikan vaksin sepenuhnya.

Kumpulan penyelidik Covid-19 di Amerika Syarikat juga bimbang dengan keadaan yang melanda Indonesia dan mereka memberi amaran kemungkinan varian baharu Civid-19 boleh tercipta.

Profesor Sains Metrik Kesihatan di Institut Metrik dan Penilaian Kesihatan di Seattle, Ali Mokdad berkata semakin banyak jangkitan dalam komuniti, semakin tinggi peluang untuk terciptanya varian baharu.

Pasukan Petugas Covid-19 Indonesia mengeluarkan arahan khas untuk melarang pergerakan awam ke seluruh negara dan telah melanjutkan tarikh bagi penutupan sebahagian darurat (PPKM) yang telah dilaksanakan mulai 3 Julai hingga Isnin ini.

Profesor Penyakit Berjangkit di Johns Hopkins University School of Medicine, Dr Robert Bollinger memberi peringatan bahawa wabak Covid-19 berpotensi untuk berubah menjadi varian baharu setiap kali menjangkiti orang lain.

Jelasnya, risiko terciptanya varian baharu sangat tinggi bagi masyarakat dan negara yang mempunyai jumlah kes baharu tertinggi, termasuk Indonesia.

Namun, para saintis berkenaan tidak dapat meramalkan bila akan terciptanya varian baharu tersebut.

Bollinger berkata apabila virus RNA ini mula tersebar, ia akan berubah menjadi mutasi dan kemungkinan terciptanya varian baharu.

“Indonesia harus mengambil ikhtibar daripada apa yang telah terjadi kepada India, mereka perlu meningkatkan penggunaan kapasiti hospital dan penyediaan oksigen yang mencukupi,” katanya.


Ahli Parlimen jangan menentukan jalan sendiri, patuh pendirian parti: Mohamad

Datuk Seri Mohamad Hasan memberi peringatan kepada Ahli Parlimen (MP) UMNO itu supaya tidak menentukan jalan sendiri, sebaliknya perlu mematuhi pendirian parti tersebut tidak kira apa jua keadaan.

Timbalan Presiden UMNO itu berkata MP yang mewakili parti tersebut tidak sepatutnya bercanggah pendirian yang diputuskan parti tersebut jika mahu kembali menjadi kuat dan dominan menguasai kerajaan.

“Para perwakilan yang dikasihi. Saya mesti ingatkan, saya perlu nyatakan, Ahli Parlimen kita pula janganlah menentukan jalan sendiri.

“Janganlah bercanggah nyata dengan pendirian kepimpinan parti. Sesungguhnya sebagai parti yang hendak kembali kuat, UMNO tidak akan membenarkan sesiapa juga melupakan tanggungjawab mereka sebagai wakil rakyat yang mewakili UMNO.

“Bukan mewakili kelompok tertentu dan pemimpin tertentu,” katanya semasa merasmikan persidangan sayap UMNO di PWTC, malam ini.

Untuk rekod, MP UMNO sebelum ini berpecah kepada dua kumpulan semasa kemelut politik tahun lalu dan menyaksikan Naib Presiden Datuk Seri Ismail Sabri Yaakob diangkat naik menjadi Perdana Menteri (PM).

Buat pertama kali dalam sejarah UMNO seorang Presiden tidak menjadi PM, ia memandangkan Datuk Seri Ahmad Zahid Hamidi kini sedang berdepan puluhan pertuduhan di mahkamah.

Satu kumpulan yang dikepalai Zahid menarik sokongan terhadap kerajaan Perikatan Nasional (PN) dipimpin Tan Sri Muhyiddin Yassin, sementara satu kumpulan cenderung bersama PN yang tidak menyokong tindakan “Kluster Mahkamah” menarik sokongan terhadap kerajaan sedia ada.

Dalam pada itu, Mohamad juga menolak budaya mencari talian hayat mesti dibuang dan parti itu hendaklah berhenti memberi nyawa pada orang lain.

Beliau menegaskan jangan sesekali meminta-minta nyawa daripada orang lain dan pemikiran gemar bergantung kepada parti lain untuk memerintah perlu dihentikan.

“Apatah lagi bergantung dengan PAS, Bersatu atau Pakatan Harapan (PH) sebagai talian hayat dan nyawa simpanan,” katanya lagi.

Mohamad juga memberi kata dua kepada parti yang sebelum ini bermain banyak kolam dan pada masa sama menjalin kerjasama dengan UMNO.

“Kepada si mata keranjang, yang bermain pelbagai kolam, mendambakan keuntungan dari semua dan berasmara dengan pelbagai musuh UMNO tetapi pada waktu sama cuba bercinta dengan UMNO, pendirian UMNO ialah ‘tidak pada yang curang dan hanya pada yang setia’,” katanya.

Kenyataan itu Mohamad dipercayai merujuk kepada PAS yang menentang UMNO semasa Pilihan Raya Negeri (PRN) Melaka dan Johor sebelum ini atas tiket gabungan bersama PN.


Berjayakah UMNO rehatkan Zahid menggunakan Fasal 10?

Majlis Kerja Tertinggi (MKT) UMNO dijangka menggunakan Fasal 10 perlembagaan parti itu untuk menasihatkan Datuk Seri Ahmad Zahid Hamidi dan pemimpin lain yang mempunyai kes mahkamah supaya ‘berehat’.

Bagaimanapun, Agenda Daily difahamkan keputusan itu bergantung kepada kehadiran Zahid pada mesyuarat MKT yang dijadual Ahad ini.

Jika Zahid hadir kemungkinan tidak ada ahli MKT yang berani mengusulkan supaya beliau berehat – kecuali jika Zahid sendiri sedar dirinya ‘dibicarakan’ oleh ahli akar umbi UMNO, beliau akan menyerahkan kepada Datuk Seri Mohamad Hasan mempengerusikan mesyuarat itu.

Jika hal sedemikian berlaku, ahli MKT boleh menggunakan Fasal 5.7 yang menyatakan ‘Majlis Tertinggi berhak membuat apa-apa keputusan atas mana-mana permohonan pendaftaran keahlian atau taraf sesuatu pendaftaran itu (termasuk menarik balik pendaftaran) dan keputusan itu adalah muktamad.’

Ahli MKT juga boleh menggunakan Fasal 10.7 untuk mengambil tindakan terhadap Zahid. Fasal itu menyatakan Majlis Tertinggi (MT) boleh menentukan taraf pendaftaran seseorang ahli (mengikut Fasal 5.7), menggantung atau melucutkan keahlian seseorang ahli.

Fasal itu bertepatan dengan apa yang pernah berlaku 2009 lalu di mana MKT UMNO dalam mesyuarat selama kira-kira dua jam membuat keputusan ahli yang menghadapi dakwaan di mahkamah akan digantung daripada jawatan dalam parti serta-merta.

Presiden UMNO ketika itu, Datuk Seri Najib Razak berkata, MT UMNO secara prinsipnya menerima syor Jawatankuasa Pengurusan parti untuk menguatkuasakan peraturan berkenaan.

“Kita dari segi prinsipnya bersetuju atas syor Jawatankuasa Pengurusan bahawa sesetengah orang itu yang dikenakan tuduhan di mahkamah, jawatannya (dalam parti) akan digantung,” katanya selepas mesyuarat 29 Mei 2009 itu.

Malah MT pernah menggugurkan jawatan Ketua UMNO Bahagian Labuan yang disandang Datuk Suhaili Abdul Rahman pada 2009 berikutan pendakwaan terhadap beliau di mahkamah atas tuduhan membuat kenyataan palsu.

Memetik laporan Utusan Malaysia pada Khamis seorang pengamal undang-undang, Datuk Adnan Seman tidak menolak kemungkinan MT UMNO akan menggunakan keputusan 2009 untuk ‘membicarakan’ Zahid dan beberapa lagi pemimpin UMNO yang sedang berdepan kes mahkamah.

Antara mereka yang mempunyai kes mahkamah termasuk Najib yang dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana milik SRC International Sdn Bhd berjumlah RM42 juta.

Setiausaha Agung UMNO, Datuk Seri Ahmad Maslan juga sedang dibicarakan atas dakwaan gagal mengisytiharkan RM2 juta yang diterimanya daripada Najib, kepada Lembaga Hasil Dalam Negeri (LHDN) pada 2013.

Turut berdepan hukuman mahkamah ialah Bendahari UMNO, Datuk Seri Tengku Adnan Tengku Mansor yang sekarang ini mengemukakan rayuan berikutan keputusan Mahkamah Tinggi yang mendapati beliau bersalah menerima suapan sebanyak RM2 juta.

Ketua UMNO Bahagian Johor Bahru, Tan Sri Shahrir Samad juga berdepan tuduhan gagal mengisytiharkan wang RM1 juta yang diterima daripada Najib kepada LHDN.

Demikian juga Zahid yang menghadapi 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi.

Mahkamah Tinggi Kuala Lumpur menetapkan 28 hingga 30 Jun serta 1 dan 2 Julai untuk pihak pendakwaan dan pembelaan berhujah secara lisan sebelum mahkamah memutuskan sama ada membebaskan Ahmad Zahid daripada 47 pertuduhan itu atau memerintahnya membela diri.

Mengulas lanjut Adnan berkata MT mempunyai kuasa penuh menentukan sama ada jawatan mana-mana pemimpin UMNO boleh digantung atau perlu direhatkan sehingga kes mahkamah mereka selesai.

Bagaimanapun, katanya, peraturan itu dilihat tidak lagi digunakan sekarang walaupun ada pemimpin tertinggi parti yang berdepan kes mahkamah.

Namun, sebagaimana Agenda Daily difahamkan, keputusan menggunakan fasal berkenaan bergantung kepada kehadiran Zahid di dalam mesyuarat MKT Ahad ini, kerana sebagaimana diketahui umum, majoriti ahli MT UMNO adalah pengikut Zahid.


PRU-15 : PN, Muhyiddin utamakan calon berintegriti

Perikatan Nasional (PN) membariskan calon Pilihan Raya Umum ke-15 (PRU-15) yang mempunyai rekod bersih dan berintegriti sekali gus memastikan kerajaan stabil dapat dibentuk pada masa hadapan, lapor Sinar Harian.

Ini jelas menunjukkan kesungguhan PN apabila Pengerusi PN, Tan Sri Muhyiddin Yassin menegaskan fokus utama kerajaan PN ialah menguruskan masalah kehidupan rakyat, bukannya memikirkan cara membebaskan diri daripada kes-kes mahkamah.

Beliau menyifatkan isu ekonomi yang semakin menekan rakyat menjadi agenda utama PN sebaik membentuk kerajaan nanti.

Calon PN Parlimen Tanjung Piai, Najwah Halimah Ab Alim berkata Muhyiddin mengetengahkan ramai muka baharu untuk menghadapi PRU15 dan memastikan hanya calon berintegriti serta yang boleh bekerja demi rakyat dipilih sebagai wakil PN.

“Tan Sri Muhyiddin semestinya mahu calon yang berintegriti, layak dari segi pendidikan dan sebagainya. Kali ini juga Tan Sri Muhyiddin mengetengahkan ramai muka baharu dan menjanjikan orang-orang yang betul-betul boleh bekerja. Orang kata ‘fresh’ dari segi politik,” katanya.

Calon PN Parlimen Bukit Gelugor, P Thinaganarabhan pula melihat Muhyiddin sebagai seorang yang tegas dan tidak akan berkompromi soal integriti.

Katanya Muhyiddin memainkan peranan membuat keputusan penting ketika menjadi perdana menteri dan berhadapan keadaan luar biasa apabila negara dilanda Covid-19.

“Beliau seorang yang tegas dan tidak akan berkompromi soal integriti. Beliau seorang yang bebas daripada rasuah dan beliau telah membuat satu keajaiban semasa pandemik,” katanya.

Sementara calon PN Parlimen Tasek Gelugor, Datuk Wan Saifulrudin Wan Jan berkata PN menawarkan kerajaan yang bersih dan stabil untuk rakyat negara ini.

“Saya yakin yang kita tawarkan kerajaan yang bersih dan kerajaan yang stabil. Kalau dilihat gabungan parti politik yang ada sekarang ini, yang stabil hanyalah di PN,” katanya.

Bagi calon PN Parlimen Segambut, V Prabagaran, kerajaan yang bebas rasuah seperti dijanjikan PN akan memastikan negara memberi tumpuan kepada rakyat secara menyeluruh.

“Kita tidak mahu kerajaan yang sangat korup. Jadi, kita nak mempertingkatkan kualiti hidup rakyat khususnya golongan B40,” katanya.

Bagi calon PN Parlimen Bayan Baru, Oh Tong Keong pula, kesemua calon PN sudah membuat akujanji menolak rasuah bagi memastikan negara bersih tanpa penyelewengan.

“Kita sudah buat akujanji, kita akan tolak rasuah kerana kita adalah kerajaan yang bersih pada masa akan datang,” katanya.

Dalam pada itu, calon PN Parlimen Tambun, Datuk Seri Ahmad Faizal Azumu yang juga Timbalan Presiden Bersatu menegaskan PN menitikberatkan semangat sebagai satu pasukan bukan individu dalam mengharungi perang PRU kali ini

“Tentunya dalam pemilihan calon ini ada tak setuju dan ada yang amat bersetuju tetapi kalau kita nak persetujuan 100 peratus, tidak mungkin dan tiada parti dapat melakukan perkara tersebut.

“Namun, sekali lagi kita menitikberatkan agar bertanding sebagai satu pasukan PN, bukannya individu itu yang bertanding,” katanya.


Selangor tertinggi, jangkitan harian Covid-19 pecah rekod 6,075 kes

Negeri Selangor terus mencatatkan jumlah jangkitan Covid-19 paling tinggi hari ini selepas negara mencatat rekod baharu tertinggi jangkitan sebanyak 6,075 kes.

Hampir separuh daripada jangkitan kes berpusat di sekitar Lembah Klang dengan Selangor mencatatkan kes harian tertinggi sebanyak 2,251 kes, diikuti Sabah (160 kes) dan Johor (699).

Bagaimanapun kebanyakan negeri dan wilayah melaporkan angka kes tiga angka.

Sebelum ini, rekod kes harian tertinggi dilaporkan pada 30 Januari lalu dengan 5,728.

Berdasarkan pergerakan 14 hari kes Covid-19 setakat 18 Mei (semalam), tiada lagi zon hijau di semenanjung.

Sementara itu, Ketua Pengarah Kesihatan Tan Sri Dr Noor Hisham Abdullah sekali lagi mengingatkan rakyat Malaysia supaya tidak keluar rumah jika tiada urusan penting dan patuh pada prosedur operasi piawai (SOP) jika terpaksa berbuat demikian.

“Kita tidak mahu berakhir dengan hanya dua pilihan, memilih siapa yang harus hidup atau sebaliknya,” katanya.


Lebih baik adakan PRU daripada PRN Johor untuk stabilkan kerajaan: Shafie

Langkah mengadakan Pilihan Raya Negeri (PRN) Johor tidak akan memberi kestabilan kerajaan, sebaliknya dengan mengadakan pilihan raya umum (PRU) baharu keadaan politik negara akan tenang.

Presiden Warisan, Datuk Seri Shafie Apdal menyifatkan langkah UMNO membubarkan Dewan Undangan Negeri (DUN) Johor untuk mengadakan PRN tidak akan dapat memberi kestabilan politik kepada negara, malah tidak menolak kemungkinan beberapa PRN selepas ini juga bakal diadakan.

“Jika niat untuk menstabilkan kerajaan, bubar saja Parlimen dan adakan PRU15. Mengapa hanya bubar di peringkat negeri?” soalnya dipetik laporan media semasa berkempen di Pontian semalam.

Shafie berkata UMNO menjadi punca kepada keadaan huru-hara politik negara apabila perpecahan dalaman parti itu yang menyebabkan rakyat kini diheret demi kepentingan kuasa Kluster Mahkamah yang semakin dihimpit masa kerana pendakwaan puluhan kes yang dihadapi individu tertentu.

“Kami sedar ada pihak yang menyatakan mereka (Barisan Nasional) mahu kerajaan stabil. Sejauh manakah anda yakin akan ada kerajaan stabil bila mengundi BN? Pernahkah anda lihat apa yang berlaku dalam UMNO?

“Ia berpecah dalam kumpulan. Kita ada kluster mahkamah, kluster yang mahu jadi Perdana Menteri, kluster yang mahu kekal sebagai Perdana Menteri.

“Tiada jaminan negara ini akan stabil, kita sudah melihatnya. BN memerintah untuk tempoh lama, tetapi apa berlaku kepada negara? Saya tahu ada pembangunan, tapi ia bukan kerana parti, ia kerana kepimpinan parti,” katanya lagi yang juga bekas Naib Presiden UMNO itu.

Beliau juga membidas kerajaan negeri yang dipimpin UMNO sebelum DUN dibubarkan sebelum ini yang didakwanya gagal menyelesaikan permasalahan rakyat yang terjejas akibat hilang punca pendapatan.

“Rakyat Johor tersekat di Singapura, hidup di sana. Selama dua tahun, mereka tidak dapat pulang berjumpa anak mahupun pasangan. Ini tidak dapat diselesaikan kerajaan negeri.

“Namun, pada masa sama, ada beberapa pemimpin dalam kerajaan (persekutuan) yang pergi bercuti di Istanbul, Dubai dan London, dan ada yang mengadakan mesyuarat di serata dunia,” katanya.


Amerika sekat lima entiti ada kaitan dengan Korea Utara

Amerika Syarikat (AS) mengambil tindakan dengan mengenakan sekatan ke atas lima entiti yang didakwanya terlibat dalam memberi sokongan kepada pembangunan senjata pemusnah dan program peluru berpandu balistik Korea Utara.

Langkah tersebut diambil bagi memberi tekanan ke atas Pyongyang berikutan siri ujian peluru berpandu baru-baru ini.

Jabatan Perbendaharaan AS dalam satu kenyataan berkata tindakan sekatan menyasarkan Kementerian Industri Roket, yang didakwanya sebuah organisasi penyelidikan dan pembangunan senjata pemusnah Korea Utara yang dikaitkan secara langsung dalam membangunkan peluru berpandu balistik antara benua (ICBM) baharu.

Sekatan itu juga dikenakan terhadap empat entiti lagi, yang merupakan anak syarikat pertubuhan itu – Hapjanggang Trading Corporation, Korea Rounsan Trading Corporation, Sungnisan Trading Corporation dan Unchon Trading Corporation.

Langkah itu diambil susulan ketegangan yang semakin meningkat dengan Korea Utara berikutan dua ujian peluru berpandu balistik pada 26 Feb dan 4 Mac melibatkan sistem ICBM baharu yang sedang dibangunkan Korea Utara yang dijalankan sejak 2017.

“Ujian peluru berpandu balistik provokatif DPRK (Republik Rakyat Demokratik Korea) adalah ancaman jelas kepada keselamatan serantau dan global, ia secara terang-terangan melanggar resolusi Majlis Keselamatan PBB,” kata Setiausaha Perbendaharaan Janet Yellen dalam kenyataan itu.

“Amerika Syarikat komited untuk menggunakan kuasa sekatan kami sebagai tindak balas terhadap pembangunan berterusan senjata pemusnah besar-besaran dan peluru berpandu balistik DPRK,” tambahnya lagi.


Elak stres akibat isolasi sosial

Covid-19 boleh menyebabkan individu mengalami stres secara berlebihan kerana berdepan dengan isolasi sosial.

Keadaan ini berlaku apabila seorang individu mengalami penurunan atau tidak mampu berinteraksi dengan orang lain di sekitarnya. Seseorang itu mungkin merasa ditolak, tidak diterima, kesepian dan tidak mampu membina hubungan dengan orang lain.

Jika golongan ini tidak dirawat, mereka cenderung cenderung mengalami stres tahap kronik yang mana ia boleh menjejaskan kesihatan, pada masa sama melemahkan sistem imun tubuh melawan penyakit.

Menurut Lembaga Penasihat Nutrisi Herbalife, Gary Small, orang ramai perlu mengenali i stres yang dialami dan pelajarilah teknik menanganinya.

“ Tidak ada jenis khusus kerana penerimaannya bergantung kepada individu. Kalau tidak sesuai cara A, pilih kaedah B. Yang penting berusaha redakan tekanan dialami,” katanya.

Tambah beliau terdapat beberapa cara mengenali gejala stres termasuk kenaikan berat badan, sakit kepala, perubahan mood, sakit belakang dan leher.

“Ada juga pesakit yang mengalami gangguan tidur pada waktu malam. Dengan mengenal pasti gejala ini, anda dapat mengetahui bila strategi tertentu boleh diamalkan untuk menangani stres yang sedang dialami.

“Sebagai contoh, ketika anda bekerja di rumah atau sedang menonton berita, lalu anda mula berasa cemas, jengkel atau mengalami sakit kepala atau sakit pada bahagian leher, maka anda perlu bergerak dan asingkan diri daripada sumber stres.

“Rehatkan minda dengan menghirup udara segar melalui jendela atau balkoni di rumah anda, mendengar muzik atau meluangkan masa di ruang yang senyap buat seketika untuk memperbetulkan semula keadaan mental anda dan kembali menjalankan tugas,” jelasnya.

Dalam pada itu, Gary turut menasihatkan orang ramai supaya mengasingkan diri daripada sumber media sosial. Ini kerana ketegangan mental dan kegelisahan akan bertunas jika anda berdamping dengan mana-mana media sosial 24 jam sehari.

“Ambil masa rehat dengan melakukan aktiviti-aktiviti yang dapat menghilangkan rasa jemu dalam rutin harian. Hubungan yang dijalin dengan individu yang anda percayai untuk berkongsi tentang perasaan, dapat membantu memperbaiki mood.

“ Luangkan masa untuk menemukan semula hobi lama yang anda gemari, atau cari aktiviti baharu untuk dilakukan. Dengan mengalih fokus kepada sesuatu yang baharu, ia dapat membantu anda berasa lebih tenang dan bertenaga,” katanya.

Tidak ketinggalan, cari aktiviti rekreasi anda gemari seperti senaman yang dapat memperbaiki kesihatan secara menyeluruh dan ia merupakan kaedah efektif menangani stres.

“Apabila bersenam, tubuh akan membebaskan endorfin, iaitu hormon di dalam otak yang membantu mengurangkan persepsi kesakitan serta memperbaiki mood. Senaman berkala dapat menaik taraf kualiti tidur, lalu mengurangkan stres dan keletihan. Jika anda memiliki peranti kecergasan, terapkan aktiviti berjalan dengan menyasarkan 10,000 langkah setiap hari. Matlamat yang disasarkan dapat memberikan anda motivasi serta merasai kepuasan,” katanya.

Tambah beliau, kekalkan konsistensi dengan aktiviti yang anda boleh kawal.

“Jika anda bekerja dari rumah, maka anda boleh membentuk sebuah rutin harian. Bertindak seolah-olah anda akan pergi bekerja seperti sedia kala. Bangun pada waktu yang biasa dan bersiap. Tidak perlu memakai sut profesional, pakaian kasual sudah memadai. Sediakan ruang pejabat khas yang bebas daripada gangguan supaya anda fokus. Amalkan waktu rehat secara berkala untuk mengurangkan tekanan,” ujarnya.


Bersatu keluar PH kerana takut tidak disokong oleh orang Melayu: Muhyiddin

Keputusan Bersatu bertindak keluar daripada gabungan kerajaan Pakatan Harapan (PH) sebelum ini disebabkan bimbang akan ditolak oleh orang Melayu yang tidak berpuas hati dengan pemerintahan kerajaan ketika itu.

Presiden Bersatu, Tan Sri Muhyiddin Yassin menjelaskan matlamat asal untuk duduk bersama-sama dalam PH sebelum ini adalah bertujuan untuk melawan pemimpin kleptokrasi UMNO dan Barisan Nasional (BN) yang banyak melakukan kerosakan dan mencuri duit rakyat.

“Selepas kita bergabung untuk bersatu dalam Pakatan Harapan, muslihat dan matlamat kita waktu itu tidak lain ialah untuk menjatuhkan kleptokrasi… supaya kerajaan Barisan Nasional ini tidak boleh kekal untuk terus merosakkan negara kita,” katanya semasa pelancaran Perikatan Nasional Pahang malam tadi.

Bagaimanapun, Muhyiddin menjelaskan selepas membentuk kerajaan terdapat prinsip-prinsip yang tidak boleh dipersetujui bersama dengan parti yang berada dalam PH terutamanya DAP dan jika diteruskan juga dibimbangi pengundi Melayu akan menolak mereka pada masa hadapan nanti.

“Selepas selesai terbentuk kerajaan kami sedar bahawa kalau kita kekal duduk bersama-sama dalam Pakatan Harapan bersubahat secara politik dan lain-lain dan mengorbankan prinsip-prinsip kita pertahankan bersama dengan DAP.

“Saya takut kalau-kalau dengan sebab itu Bersatu terutamanya akan hapus dan tak akan disokong lagi oleh orang-orang Melayu Islam dan lain-lain. Sebab itu satu keputusan yang luar biasa,” katanya lagi.

Kerajaan Perikatan Nasional (PN) terbentuk selepas Perdana Menteri kelapan, Tun Dr Mahathir Mohamad meletak jawatan sehingga terjatuhnya kerajaan PH.

Pengunduran Dr Mahathir menyebabkan Muhyiddin dipilih sebagai penganti yang baharu selepas mendapat majoriti daripada Ahli Parlimen dan hasilnya, tertubuh sebuah kerajaan PN.

Berhubung pembentukan gabungan politik baharu, Muhyiddin menjelaskan langkah tersebut diambil kerana ia berlandaskan prinsip perkongsian kuasa sesama parti politik.

“Situasi perkembangan geopolitik dalam negara kita sekarang ini tiada satu parti boleh mampu menguasai dan membentuk kerajaan lagi.

“Waktu dan zaman itu waktu dahulu sudah lama berlalu… zaman sekarang ni, konsepnya ialah konsep perkongsian kuasa… bukan oleh satu parti, tetapi gabungan parti-parti. Maka sebab itu adalah agak bijaksana Bersatu dan juga Gerakan di sini bergabung untuk membentuk Perikatan Nasional,” jelasnya lagi.

Berhubung pembubaran Parlimen, Muhyiddin menjelaskan pendirian PN adalah jelas tidak bersetuju ia diadakan semasa musim banjir semakin hampir, namun nampaknya UMNO masih berdegil dan tetap mahu meneruskan PRU-15 diadakan juga.


NGO Indonesia kata depoh Imigresen Malaysia “Seperti Neraka”: SCMP

Kumpulan hak asasi (NGO) Indonesia menuduh pihak berkuasa Imigresen Malaysia menjadi punca menyebabkan kematian 149 rakyat negara itu yang ditahan di depoh tahanan sejak 18 bulan lalu.

Dalam laporan bertajuk “Seperti di Neraka”, NGO Indonesia berkata kurang prihatin terhadap kesejahteraan tahanan daripada pegawai yang bertanggungjawab ke atas kemudahan di Sabah, di mana sehingga 260 orang – termasuk kanak-kanak – didakwa bersesak dalam sel tanpa tingkap sebesar gelanggang badminton, dilengkapi dengan hanya tiga mangkuk tandas.

Dalam satu kejadian, pegawai depoh didakwa meninggalkan seorang tahanan bernama Nathan, yang menghidap sindrom down dan berusia 40-an, mati dengan tidak memberikan bantuan kesihatan walaupun dia telah sakit untuk tempoh yang lama, menurut Abu Mufakhir, seorang aktivis Koalisi Migran Buruh Berdaulat, atau Gabungan Pekerja Migran Berdaulat (GPMB), yang menyediakan laporan itu.

“Beberapa kali pegawai memandang ringan keadaan Nathan dengan berkata ‘anda masih boleh bertahan kan?’, dan hanya memberinya (Paracetamol),” kata Abu Mufakhir pada pelancaran laporan itu hujung minggu lalu di Sabah seperti dilaporkan South China Morning Post (SCMP) hari ini.

Nathan meninggal dunia di pusat tahanan Tawau pada Mac. Punca kematian tidak dinyatakan dalam sijil kematiannya.

Jumlah kematian yang disebut dalam laporan itu berdasarkan data yang diberikan kepada GPMB oleh kedutaan Malaysia di Jakarta, yang melaporkan 2,191 pengusiran antara Januari 2021 hingga 24 Jun tahun ini.

Abu Mufakhir berkata seorang lagi tahanan, Aris bin Siang, meninggal dunia pada September di pusat tahanan Tawau selepas didakwa dinafikan rawatan perubatan, walaupun beberapa kali tidak sedarkan diri sepanjang enam bulan ditahan.

“Enam peratus daripada mereka yang ditahan meninggal dunia. Ini bukan sesuatu yang boleh berlaku dalam keadaan biasa,” kata Abu Mufakhir mengenai jumlah kematian.

“Tiada air bersih, makanan itu mengerikan, bagaimana orang tidak boleh mati apabila mereka hanya mendapat dua hingga tiga jam tidur sehari?,” katanya menurut laporan SCMP.

Pegawai dengan jabatan Imigresen Malaysia tidak menjawab permintaan untuk memberi ulasan, menurut laporan itu.

NGO itu juga menekankan wabak kudis dalam kalangan tahanan, sama seperti situasi yang dilaporkan mengenai warga China yang ditahan di Johor yang mengalami “bisul dan ulser kulit” – termasuk pada kemaluan mereka – yang tidak sembuh walaupun lima bulan selepas dibebaskan.

Laporan NGO Indonesia itu mendakwa bahawa apabila tahanan meminta ubat daripada pegawai Imigresen, mereka secara mengejek diberitahu untuk menggaru sendiri, sembil pegawai berkata: “Itulah ubatnya.”

Mengulas mengenai dakwaan layanan tidak berperikemanusiaan oleh pegawai Malaysia, Dinda Nuur Annisaa Yura dari Solidaritas Perempuan (Perpaduan Wanita) berkata ia serupa dengan sikap zaman penjajah di mana tahanan bukan sahaja dihukum, tetapi “dikuasai”.

“Dari sini kita melihat paradigma, perspektif yang tidak melihat tahanan ini sebagai manusia,” kata Dinda.

SCMP juga melaporkan bahawa Kementerian Dalam Negeri (KDN), yang menyelia Jabatan Imigresen dan operasinya, sejak 2019 menghalang akses luar ke pusat tahanan, termasuk daripada Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Tom Andrews, Pelapor Khas PBB mengenai situasi di Myanmar, berkata dalam lawatannya ke Malaysia baru-baru ini dia dinafikan akses ke depoh tahanan untuk bertemu pelarian Myanmar, dan tidak mempunyai sebarang jawapan kepada beberapa surat yang dihantar kepada KDN meminta pertemuan diadakan.

“Saya amat bimbang dengan laporan bahawa ratusan kanak-kanak mungkin berada di kemudahan ini, termasuk mangsa pemerdagangan. Kanak-kanak tidak boleh ditempatkan di kemudahan tahanan migrasi,” kata Andrews.

Menurut SCMP, pelarian Rohingya di depoh berhampiran Kuala Lumpur juga membangkitkan aduan serupa mengenai layanan mereka semasa dalam tahanan, yang sebahagian besarnya sepadan dengan apa yang diterbitkan oleh NGO Indonesia itu dalam laporannya.

Pelarian Rohingya Abdul Qahhar, yang ditahan selama dua tahun, berkata tahanan hanya dibenarkan satu set pakaian sepanjang berada di depoh.

“Saya melihat seorang dipukul oleh pegawai imigresen kerana memiliki dua baju-T,” katanya ketika dihubungi.

Awal tahun ini, keadaan di sebuah pusat tahanan di utara Kedah yang didakwa buruk mencetuskan rusuhan yang menyebabkan lebih 520 orang melarikan diri dari kemudahan itu. Walaupun kebanyakannya berjaya ditangkap semula, enam – termasuk dua kanak-kanak – terbunuh ketika cuba menyeberangi lebuh raya enam lorong.

SCMP juga memetik Jerald Joseph, bekas Pesuruhjaya Suruhanjaya Hak Asasi Manusia Malaysia (Suhakam), berkata pertubuhan itu menerima aduan tetap mengenai dakwaan penyeksaan yang dilakukan di dalam depoh Imigresen.

“Pihak berkuasa Malaysia pada masa lalu percaya bahawa hukuman sebat akan menghalang mereka yang memasuki negara ini tanpa dokumen,” kata Jerald, yang merupakan penceramah panel pada pelancaran laporan NGO Indonesia itu.

Abu Mufakhir mencadangkan bahawa walaupun mudah bagi Malaysia untuk menyediakan air bersih dan tandas yang mencukupi di depoh, pegawai Imigresen menggunakan tindakan “dramatik” ini sebagai penghalang.

“Mereka menyediakan keadaan ini untuk mewujudkan keganasan, jadi apabila tahanan dibebaskan mereka akan kembali dan memberitahu orang lain mengenainya,” katanya.

Daripada 94 pendatang yang dihantar pulang yang menyumbang kepada laporan NGO itu mengenai penahanan mereka di Sabah, seorang wanita berkata terdapat dua neraka: “Satu di akhirat, yang lain di dunia ini, di pusat tahanan sementara di Sabah.”


Ringgit susut berbanding dolar AS

Nilai ringgit menyusut berbanding dolar AS pada pembukaan urus niaga pagi ini berikutan kejatuhan harga minyak mentah selepas pentadbiran Presiden AS Joe Biden memutuskan mengenai pengeluaran rizab minyak mentah untuk meredakan harga minyak yang melambung tinggi, kata seorang penganalisis.

Pada 9 pagi, mata wang tempatan didagangkan pada 4.2100/2140 berbanding dolar AS daripada 4.2025/2055 pada penutupan Khamis, lapor Bernama.

Dilaporkan bahawa kerajaan AS akan mengeluarkan satu juta tong minyak sehari dari Rizab Petroleum Strategik untuk tempoh enam bulan dalam usaha menurunkan harga bahan api dan meredakan kebimbangan berlakunya kekurangan selepas pencerobohan Rusia ke atas Ukraine.

Pada masa yang sama, kerajaan Rusia turut menegaskan bahawa bayaran untuk import gas adalah dalam rubel atau ia akan mengurangkan bekalan, kata Ketua Ekonomi Bank Islam Malaysia Bhd Mohd Afzanizam Abdul Rashid kepada Benama.

Ketika ini, penanda aras minyak mentah Brent susut 4.88 peratus kepada US$107.91 setong.

Mohd Afzanizam berkata tempoh suku pertama 2022 sangat tidak menentu dan konflik ketenteraan, yang bermula pada 24 Feb, telah menambahkan lagi dimensi kepada ketidaktentuan pasaran.

“Ia amat meresahkan pasaran,” kata Mohd Afzanizam sambil menambah indeks dolar AS (DXY) meningkat 0.53 peratus kepada 98.312 mata kerana pelabur mata wang mencari perlindungan daripada ketidaktentuan pasaran.

Dalam pada itu, pembukaan semula sempadan antarabangsa Malaysia hari ini bermakna aktiviti ekonomi berkemungkinan lebih rancak pada masa hadapan dan ia akan membantu mempercepatkan permintaan domestik.

Pada pembukaan, ringgit diniagakan kebanyakannya bercampur-campur berbanding sekumpulan mata wang utama.

Mata wang tempatan menyusut nilai berbanding pound Britain kepada 5.5303/5355 daripada 5.5158/5197 pada Khamis dan jatuh berbanding yen Jepun kepada 3.4477/4513 daripada 3.4472/4502 sebelumnya.

Ringgit meningkat berbanding euro kepada 4.6592/6636 daripada 4.6698/6732 pada penutup semalam, dan tidak berubah berbanding dolar Singapura pada 3.1033/1065 daripada 3.1033/1060 sebelumnya.


Kit Siang boleh saman, banyak lagi maklumat akan keluar: Annuar

Tindakan saman Tan Sri Lim Kit Siang akan membuka lebih maklumat mengenai peranan DAP dalam insiden rusuhan kaum pada 16 Mei 1969.

Bekas Ahli Parlimen Ketereh, Tan Sri Annuar Musa sedia berdepan tindakan saman veteran DAP tersebut dan memintanya mengemukakan bahagian mana kata-katanya menyalahi undang-undang.

“Saya diberitahu bahawa Lim Kit Siang nak menyaman saya berkaitan ucapan saya di Bachok.

“Jika benar (nak saman), saya bersedia dan mengalu-alukan tindakan tersebut dan LKS (Kit Siang) boleh kemukakan bahagian mana dari ucapan saya yang menyalahi mana-mana undang-undang. Silakan,” katanya melalui Facebook, hari ini

Annuar yang juga Pengerusi Muafakat Nasional (MN) turut memaklumkan beliau sudah mengarahkan peguamnya untuk mengambil langkah wajar mengikut jalur undang-undang.

Baru-baru ini, Annuar semasa dalam ceramah mengaitkan Kit siang dengan tragedi rusuhan kaum pada 13 Mei 1969.

Dalam pada itu, Annuar berkata percaya tindakan saman jika diteruskan Kit Siang akan memberi ruang kepada beliau untuk membuka lebih banyak cerita.

“Mungkin ini satu peluang untuk saya memberi maklumat yang lebih banyak dan lebih terperinci mengenai dasar perjuangan dan tindakan LKS (Kit Siang) dan DAP dalam perjuangan politik beliau dan impak kepada suasana politik tanah air. Insya-Allah,” katanya lagi.


DAP tolak PAS dan Bersatu, mahu lihat episod PRN Melaka dan Johor berulang?

DAP masih berkeras dengan pendirian tidak mahu menerima PAS dan Bersatu sebagai rakan kerjasama dalam membentuk khemah besar yang sedang dirundingi ketika ini.

Ketetapan menolak untuk berunding dengan Perikatan Nasional (PN) itu disuarakan Pengerusi DAP, Lim Guan Eng yang tidak mahu belajar daripada episod kekalahan semasa Pilihan Raya Negeri Melaka dan Johor yang lalu.

Guan Eng nampaknya seakan rela untuk melihat PKR dan Amanah yang tewas teruk dalam dua PRN sebelum ini berdepan kesulitan sekali lagi sekiranya tiada rundingan kerana pertembungan banyak penjuru hanya menguntungkan UMNO dan Barisan Nasional (BN).

Sikap DAP yang ego dan tidak mahu bertoleransi menunjukkan mereka tidak matang dalam membuat keputusan walhal diketahui sekiranya berlaku pertembungan banyak penjuru, parti komponen seperti PKR dan Amanah yang bakal menghadapi implikasi paling teruk sekali.

Jelas Guan Eng, DAP tidak pernah berbincang membentuk khemah besar bersama PAS atau Bersatu.

“PAS jangan nak berangan mahu membentuk khemah besar dengan kita (DAP). Kita sendiri pun tidak pernah berhubung dengan mereka untuk pelawa membentuk khemah besar.

“DAP sendiri tidak setuju untuk membentuk khemah besar dengan golongan pengkhianat tebuk atap,” katanya dipetik Utusan Malaysia.

Terdahulu, Presiden Pas, Tan Sri Abdul Hadi Awang berkata, parti Islam itu menolak pembentukan khemah besar yang diterajui Pengerusi Perikatan Nasional (PN), Tan Sri Muhyiddin Yassin kerana enggan mengadakan kerjasama dengan DAP pada pilihan raya umum ke-15 (PRU-15).

Guan Eng dalam masa yang sama turut mempersoal bagaimana kenyataan tersebut secara tiba-tiba dikeluarkan kerana pihaknya tidak langsung mengadakan sebarang perbincangan dengan Pas.

“Dia (Abdul Hadi) bincang dengan siapa? Amanah? Tidak mungkin sebab mereka berdua memang tidak boleh berunding. Dengan DAP? Pun tidak mungkin. Atau bersama PKR? Siapa orangnya? Saya rasa juga tidak ada.

“Kita ini ada prinsip, kalau nak kerjasama pun bukan dengan pengkhianat sebab khemah besar ini hanya untuk pembangkang. PAS dan Bersatu adalah PN, sebahagian daripada kerajaan.

“Bagaimana ingin menyertai khemah besar? Tidak mungkin,” katanya.

Untuk rekod, semasa dua PRN Melaka dan Johor lalu, PKR dan Amanah gagal mempertahankan banyak kerusi yang mereka menangi semasa PRU-14 lalu, malah DAP juga kehilangan beberapa kerusi yang mereka tandingi.

Berbeza semasa PRU-14 lalu apabila wujudnya rundingan kerusi yang menyaksikan pertembungan satu lawan satu, Pakatan Harapan (PH) berjaya menewaskan UMNO dan BN sehingga berjaya merampas kerajaan pusat buat kali pertama dalam sejarah sejak negara merdeka.


Muhyiddin bimbang selepas bentang Bajet tapi tak dibahas pula

Spekulasi pembubaran Parlimen pada masa terdekat bagi memberi laluan pilihan raya umum ke-15 (PRU-15) menyebabkan Tan Sri Muhyiddin Yassin bimbang sekiranya Bajet 2023 yang dibentang semalam tidak akan dibahaskan.

Mantan Perdana Menteri Kelapan itu berkata sekiranya tiada perbahasan kerana Parlimen dibubarkan bakal menyebabkan pelbagai tanggapan boleh dibuat sama ada ia belanjawan untuk rakyat atau sekadar gula-gula pilihan raya daripada kerajaan.

“Saya takut nanti jangan pula lepas bentang bajet tak bahas, susah nak ramal. Kalau tak bahas pula saya tak boleh nak andaikan ini bajet apa.

“Tapi kalau dibahaskan sampai lulus pun selepas itu pilihan raya diadakan, macam mana keadaan?” katanya semasa sidang media selepas merasmikan Mesyuarat Bahagian Bersatu Pagoh hari ini.

Jelas Muhyiddin, sekiranya bajet terbesar dalam sejarah negara dibentangkan semalam tidak dibahaskan sukar untuk menjangkakan sama ada ia realistik dan atau tidak boleh dilaksanakan kerana keadaan yang mencabar sedang dihadapi negara ketika ini

“Berapa kerajaan harus pinjam hanya nak menampung pembayaran gaji, operating expenditure (perbelanjaan operasi), dari segi dasar fiskal, itu tidak baik.

“Ya, bermakna kita terpaksa pinjam sana pinjam sendiri, cari mana untuk bayar gaji. Pasal gaji bukan berkurangan, pencen tidak berkurangan.

“Ia meningkat dan bertambah setiap tahun. tapi hasil negara? Merosot,” katanya lagi.

Bagaimanapun, Muhyiddin sedikit sangsi sama ada belanjawan negara yang dibentangkan semalam dapat dilaksanakan pada ketika negara diramal berdepan kemelesetan pada tahun depan.

“Ekonomi agak merosot, walaupun disebut pertumbuhan tapi Menteri Kewangan pun kata kalau tahun ini lapan peratus, tahun depan sudah merosot.

“…tapi saya kurang pasti sama ada itu boleh dibuat,” katanya lagi.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Di bawah perbelanjaan ini, peruntukan yang disalurkan kepada pertumbuhan ekonomi meningkat dua peratus, mengambil hampir satu perlapan daripada jumlah perbelanjaan pembangunan.


Tol percuma empat hari mulai esok di semua lebuh raya

Pengecualian bayaran tol selama empat hari untuk dinikmati semua pengguna jalan raya pulang ke kampung halaman masing-masing sempena sambutan Aidilfitri bermula esok, 19 April hingga 21 April dan pada 24 April.

Perdana Menteri, Datuk Seri Anwar Ibrahim berkata, pengecualian tol melalui Tol Rahmah bermula

“Pelaksanaan Tol Rahmah percuma akan melibatkan 33 lebuh raya bagi semua kelas kenderaan.

“Ikhtiar ini dapat mengurangkan kos bayaran tol bagi rakyat yang akan pulang beraya di kampung halaman masing-masing serta memudahkan perancangan perjalanan balik ke kampung,” katanya hari ini.

Selain itu Anwar juga mengumumkan:


Pelakon didenda RM30,000 selepas mengaku muat naik kandungan sumbang

Denda RM30,000 dikenakan terhadap pelakon terkenal, Zul Ariffin atau nama sebenarnya, Zulkifli Ariffin selepas membuat pengakuan bersalah atas tindakannya itu di Mahkamah Sepang hari ini.

Zul Ariffin semasa prosiding hari ini membuat pengakuan bersalah terhadap pertuduhan memuat naik kandungan bersifat sumbang dalam media sosial pada Mac lalu.

Pertuduhan ke atasnya dibuat mengikut Seksyen 233 Akta Komunikasi dan Multimedia 1998 yang dibacakan di hadapan Hakim Noorhisham Mohd Jaafar.

Media sebelum ini melaporkan kontroversi timbul apabila pelakon itu didakwa kongsikan video ‘babak panas’ bersama seorang pelakon wanita sebagai promosi sebuah drama bersiri, dalam Instagram, baru-baru ini.

Tindakan memuat naik ‘teaser’ drama berkenaan mengundang kecaman warga maya, selain turut mendapat perhatian Menteri Komunikasi dan Multimedia, Tan Sri Annuar Musa.


Zahid sudah akui klip audio tulen, beranikah Asyraf lawan Presiden?

Ketua Pemuda UMNO, Datuk Asyraf Wajdi Dusuki yang berjanji akan melawan sebarang usaha pembentukan jajaran baharu bersama Ketua Pembangkang Datuk Seri Anwar Ibrahim dan DAP, perlu mengotakan janji dan membuktikan keberaniannya.

Presiden UMNO, Datuk Seri Ahmad Zahid Hamidi sudah membuat pengesahan ketulenan surat sokongan dan klip audio menyokong Anwar sebagai calon Perdana Menteri (PM) dalam jajaran baharu, menurut laporan Astro Awani hari ini.

Dalam satu kenyataan di ruangan akaun Facebooknya, Asyraf berkata beliau akan menjadi orang pertama menentang sebarang langkah untuk mengangkat Anwar sebagai PM atau bekerjasama dengan DAP dalam kerajaan baharu nanti.

“Saya orang pertama akan menentang kalau parti nak menyokong Anwar sebagai PM ataupun mewujudkan Kerajaan DAP-PH Lead Government.

“Ini bertentangan dengan pendirian keseluruhan Pemuda 191 Bahagian dan keputusan PAU (Perhimpunan Agung UMNO) dan MKT (Majlis Kerja Tertinggi). So jangan cipta persepsi bukan-bukan!” katanya membalas kenyataan bekas Timbalan Ketua UMNO Bahagian Putrajaya, Datuk Tun Faisal Ismail Aziz hari ini.

Tun Faisal sebelum itu membidas Asyraf sebagai seorang yang berpendidikan agama tidak wajar bersubahat dengan penipuan yang sedang dilakukan Zahid.

“Sebagai orang yang berpendidikan agama, Ketua Pemuda UMNO Malaysia tidak wajar bersubahat dengan penipuan Presiden dan usaha Presiden membawa jajaran baharu dengan Anwar dan DAP,” katanya.

Selepas pendedahan hari ini berhubung pengakuan Zahid semasa pertemuan Ahli-Ahli Parlimen UMNO dan Barisan Nasional (BN) di Wisma Perwira semalam, adakah Asyraf masih mahu mempertahankan Presiden yang terang-terang mahu melanggar ketetapan dan pendirian parti itu?

Kenyataan Tun Faisal tersebut adalah tepat kepada batang hidung Asyraf dan sebagai seorang kononnya berpegang kepada prinsip adalah lebih mulia sekiranya beliau sendiri bangkit menegakkan kebenaran.

Asyraf tidak boleh lagi dilihat sebagai Ketua Pemuda UMNO yang hanya dicucuk hidung dan mengikut telunjuk hawa nafsu Presiden yang mempunyai kepentingan diri sendiri.

UMNO bukan parti Sendirian Berhad yang boleh diperlakukan sewenang-wenangnya sehingga mengakibatkan berlaku perpecahan dan krisis dalaman yang semakin parah.

Terdahulu, Astro Awani mendedahkan rakaman klip audio tular dengan Anwar disahkan ketulenannya oleh Zahid sendiri semasa pertemuan semalam.

Sumber memberitahu Astro Awani, Zahid membuat pengakuan itu dihadapan MP UMNO dan BN semasa pertemuan yang berlangsung selama lebih dua jam itu.

“Selain keputusan mesyuarat yang menolak cadangan menarik semula sokongan kepada kerajaan Perikatan Nasional (PN), beliau (Zahid) mengaku kepada semua itu suaranya dalam perbualan bersama Anwar yang viral tidak lama dahulu selain telah menandatangani surat akuan bersumpah (SD) menyokong Anwar sebagai Perdana Menteri,” kata sumber yang dipetik Astro Awani itu.


PMX beri kredit kepada Zahid, iktiraf UMNO dalam penubuhan kerajaan

Peranan anak murid, Datuk Seri Ahmad Zahid Hamidi  dihargai Datuk Seri Anwar Ibrahim dalam pembentukan kerajaan campuran sehingga dapat menjadi Perdana Menteri (PMX) hari ini.

PMX menyifatkan Presiden UMNO itu walaupun diserang banyak pihak tetapi memainkan peranan penting dalam penubuhan kerajaan campuran yang diterajui Pakatan Harapan (PH) dan DAP selepas Pilihan Raya Umum Ke-15 (PRU-15) kerana tanpanya keadaan tersebut mungkin berbeza sama sekali.

“Saya tahu, saudara Ahmad Zahid ini antara yang paling kuat diserang, termasuk kepada saya tapi saya nak beritahu.

“Kalaulah tidak kerana komitmen saudara Ahmad Zahid selaku Presiden UMNO dan dukungan ahli-ahli Parlimen UMNO, sejarah kita tentu berubah, jadi kita juga harus iktiraf peranan beliau dan UMNO.

“Juga kalau daripada Yang di-Pertuan Agong sendiri, dalam keadaan kritikal itu, Premier Sarawak Abang Jo (Tan Sri Abang Johari Abang Openg) dan Gabungan Parti Sarawak (GPS) yang menjadi faktor penentunya,” katanya dipetik laporan BH.

Anwar berkata demikian dalam ucapannya sempena Konvensyen Nasional Kerajaan Perpaduan 2023 di Pusat Dagangan Dunia Kuala Lumpur (WTCKL).

Untuk rekod, Zahid dan UMNO menjadi sasaran serangan PH dan sekutunya semasa kempen PRU-15, malah lagu tema ‘Hoi Ya Hoi’ juga dicipta bagi memberi gambaran parti itu penyakau.

Dalam kempen-kempen PH semasa PRU-15, pelbagai tohmahan dan kecaman dilemparkan terhadap Zahid dan UMNO, label penyamun dan penyakau juga diberikan kepada musuh mereka tersebut.

Dalam program sama, Anwar turut menzahirkan penghargaan kepada 19 parti yang sanggup mengenepikan perbezaan dan permusuhan sejak puluhan tahun hingga membolehkan Kerajaan Perpaduan terbentuk selepas Parlimen tergantung pasca PRU-15.

Tegasnya, semua parti itu berjaya mencari matlamat sama dalam penggabungan iaitu meninggalkan kekacauan dan kerosakan lama bagi membentuk Malaysia baharu yang berteraskan prinsip Madani serta tamadun bangsa dan negara.

“Tanpa komitmen yang ditunjukkan, yang sanggup meleburkan pertarungan dan kehangatan pertarungan lalu, sanggup meleburkan dan memaafkan kenyataan yang terkeluar dalam keadaan suhu politik yang hangat, fobia terhadap parti-parti.

“Kalau tidak ada semangat sedemikian, tidak mungkin kita dapat wujudkan Kerajaan Perpaduan yang mantap ketika ini,” katanya lagi.


PRU-15: PAS bayangkan tanding guna logo sendiri

Parti gabungan Perikatan Nasional (PN), PAS, membayangkan menggunakan logo ‘bulan’ dalam Pilihan Raya Umum Ke-15 (PRU-15) akan datang kerana berpendapat langkah itu mempunyai kelebihan tersendiri.

Mursyidul Am PAS Datuk Hashim Jasin berpendapat logo parti itu sudah dikenali ramai sejak 70 tahun lalu dan akan memberi kelebihan kepada calon parti berkenaan untuk menang.

“Imej ‘bulan’ selama ini diketahui bersih, sekali gus berkelebihan membantu memenangkan calon-calon bertanding.

“Dalam Pilihan Raya Negeri (PRN) Johor dan Melaka sebelum ini (guna) lambang PN.

“Ada yang keliru apabila orang ingat lambang tersebut Barisan Nasional (BN). Apa pun, putuskanlah segalanya secara bersama dalam Majlis Presiden PN,” katanya menurut Utusan.

Hashim menyerahkan keputusan berhubung penggunaan logo yang akan digunakan dalam PRU-15 kepada pihak tertinggi PN.

Terdahulu, Ahli Jawatankuasa (AJK) PAS Pusat Dr Mohd Zuhdi Marzuki dilaporkan berkata parti itu perlu menggunakan logo sendiri sebagai strategi untuk mencapai kemenangan dalam PRU-15.

Menurut Zuhdi kelonggaran itu perlu diberikan terutama di kawasan kubu kuat atau yang mempunyai potensi terutama di kawasan Pantai Timur dan di negeri lingkaran Melayu.

Sebelum ini, PAS menggunakan logo PN pada PRN Johor dan Melaka bagi mencerminkan semangat muafakat dalam kalangan parti-parti anggota gabungan tersebut.


Orang ramai berkumpul bantah pelaksanaan hukuman mati di Singapura

Pemerintah Singapura digesa membatalkan hukuman mati daripada dilaksanakan di negara republik tersebut, ia selepas mahkamah masih menjatuhkan hukuman keras tersebut terhadap pesalah yang terlibat dalam kes dadah.

Terbaharu, Singapura melaksanakan hukuman terbabit buat pertama kali sejak 2019, ke atas seorang pesalah jenayah penyeludupan dadah.

Rakyat Singapura, Abdul Kahar Othman, 68, dijatuhkan hukuman gantung atas kesalahan menyeludup dadah pada Rabu lalu dirayu pelbagai pihak termasuk Pertubuhan Bangsa-Bangsa Bersatu (PBB) dan kumpulan hak asasi manusia

Seorang lagi yang bakal berdepan hukuman sama adalah rakyat Malaysia, Nagaenthran K Dharmalingam, orang kelainan upaya (OKU) yang disabitkan kesalahan menyeludup dadah jenis heroin, selepas gagal dalam rayuannya minggu lalu.

Selain itu, beberapa rayuan banduan akhir berkaitan kes dadah baru-baru ini ditolak mahkamah Singapura.

Penganjur memaklumkan kira-kira 400 peserta menyertai perhimpunan terbabit yang diadakan di ‘Speaker’s Corner’, satu-satunya lokasi dibenarkan mengadakan bantahan tanpa memerlukan kebenaran.

Dalam perhimpunan itu, mereka membawa sepanduk tertulis ‘hukuman berat tidak menjamin keselamatan kami’ dan “jangan membunuh atas nama kami’ selain melaungkan slogan membantah hukuman mati.

Seorang aktivis tempatan, Kristen Han, berkata hukuman mati adalah sistem yang kejam dan menjadikan semua yang menerimanya turut bersikap kejam.

“Kerajaan sepatutnya mendorong rakyat menangani ketidaksamaan, sistem bersifat eksploitasi dan menindas sehingga orang ramai terpinggir tanpa sokongan tetapi sebaliknya mendedahkan sikap terburuk kita,” katanya.

Protes seumpamanya adalah tindakan luar biasa yang jarang berlaku di Singapura yang sering dikritik kerana menyekat kebebasan awam.


UMNO dapat kelulusan RoS tangguh pemilihan parti, kata Mat Maslan

Jabatan Pendaftaran Pertubuhan (RoS) telah meluluskan permohonan berkaitan Perlembagaan UMNO dengan sedikit pindaan, berkuat kuasa hari ini (29 Julai), menurut Setiausaha Agung UMNO Datuk Seri Ahmad Maslan.

Ahmad atau Mat Maslan berkata beliau menerima pemakluman itu menerusi surat daripada RoS pada petang hari ini, lapor Bernama.

“RoS bersetuju kepada pindaan Perlembagaan UMNO supaya pemilihan UMNO di semua peringkat diadakan tidak melebihi enam bulan selepas sesuatu Pilihan Raya Umum (PRU) diadakan.

“RoS juga meminta supaya satu pemilihan perlu diadakan dalam satu penggal PRU, bermakna pemilihan UMNO untuk penggal ini hanya akan dibuat tidak lewat daripada enam bulan selepas PRU15 diadakan,” katanya dalam kenyataan yang dimuat naik di laman sosial Facebook serta Twitter beliau hari ini.

Ahmad bagi pihak UMNO merakamkan ucapan berbanyak terima kasih kepada RoS dan semua pihak yang terlibat, dalam meluluskan pindaan Perlembagaan UMNO.

Pada Mei lepas, UMNO meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas PRU, untuk memberi ruang kepada ahli memfokus kepada gerak kerja pilihan raya. Notis pindaan perlembagaan itu dikemukakan kepada RoS pada 17 Mei.

Pada 7 Julai lepas, RoS dilaporkan memaklumkan keputusan berhubung permohonan pindaan perlembagaan UMNO akan diketahui selewat-lewatnya pada 16 Julai.

UMNO sebelum ini menangguhkan pemilihannya di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO penggal 2021/2023 perlu diadakan sebelum 30 Dis 2022.